
הכנסת התשע-עשרה
נוסח לא מתוקן

מושב ראשון
<פרוטוקול מס' 61>
מישיבת ועדת הפנים והגנת הסביבה
יום שלישי, כ"ד בתמוז התשע"ג (02 ביולי 2013), שעה 10:30
<סדר היום:>
<הצעת חוק למניעת מפגעים (תיקון מס' 8) (סמכות כניסה למקום ועריכת חיפוש לצורך הפסקת רעש), התשע"ג-2013>
נכחו:

<חברי הוועדה:> 
זבולון קלפה – מ"מ היו"ר
דוד אזולאי

תמר זנדברג

חמד עמאר

רינה פרנקל

דוד צור

דב חנין
בועז טופורובסקי
<מוזמנים:> 
	סנ"צ שלמה אבוטבול
	–
	רמ"ד סיור באג"מ, המשרד לבטחון פנים

	רויטל גור
	–
	ע' יועמ"ש, המשרד לבטחון פנים

	יואל הדר
	–
	יועמ"ש בט"פ, המשרד לבטחון פנים

	סנ"צ אלעזר כהנא
	–
	ע' יועמ"ש, המשרד לבטחון פנים

	רפ"ק תמר לברטי
	–
	ע' יועמ"ש, המשרד לבטחון פנים

	טליה אברבוך
	–
	יועצת השר לענייני כנסת וממשלה, המשרד לבטחון פנים

	גבריאלה פיסמן
	–
	ממונה, ייעוץ וחקיקה - פלילי, משרד המשפטים

	אבי פטמן
	–
	יושב ראש, ארגון הקריוקי

	שרית בירן קוניק
	–
	יועצת תקשורת, ארגון הקריוקי

	ערן אבידן
	–
	נציג, ארגון הקריוקי

	אלעד גולדמן
	–
	נציג, ארגון הקריוקי

	אלון רוזנברג
	–
	נציג, ארגון הקריוקי

	גיא שיין
	–
	נציג, ארגון הקריוקי

	יעל גויסקי
	–
	עו"ד, יועצת חקיקה וממשל, ארגון הקריוקי

	לילה מרגלית
	–
	עו"ד, האגודה לזכויות האזרח

	עלוה קולן
	–
	מקדמת מדיניות, האגודה לזכויות האזרח

	אהוד עוזיאל
	–
	מרכז פעילות, האגודה לזכויות האזרח

	דרור כהן
	–
	יו"ר, ארגון התקליטנים

	עופר אלמוג
	–
	נציג, ארגון התקליטנים

	תומר קירמאיר
	–
	נציג, ארגון התקליטנים

	דוד דהאן
	–
	יו"ר ודובר, הארגונים החברתיים

	אלעד אטיאס
	–
	אזרח, מזכרת בתיה


<ייעוץ משפטי:>
תומר רוזנר
יוטל כהן
<מנהל/ת הוועדה:>
יפה שפירא
<רישום פרלמנטרי:>
מוריה אביגד
<הצעת חוק למניעת מפגעים (תיקון מס' 8) (סמכות כניסה למקום ועריכת חיפוש לצורך הפסקת רעש), התשע"ג-2013>
<היו"ר זבולון קלפה:>
<בוקר טוב לכולם, לצורך הדיון הפעם אני מחליף את מירי. אנחנו דנים היום בהצעת חוק למניעת מפגעים (תיקון מס' 8) (סמכות כניסה למקום ועריכת חיפוש לצורך הפסקת רעש), התשע"ג-2013, הכנה לקריאה שנייה ושלישית. אני רוצה לבדוק מבחינת המוזמנים, יש לנו פה נציג את המשרד לביטחון פנים? אתה היועץ המשפטי של המשרד. נציגי המשטרה? אוקיי. יש לנו נציגות ממשרד המשפטים? אוקיי. אז אני מציע שהמשרד לביטחון פנים יפתח.>
<יואל הדר:>
בוקר טוב לאדוני. אנחנו מביאים הצעת חוק בעקבות אירועים שקרו וקורים ואם אנחנו לא נביא את הצעת החוק הדברים האלה עוד ימשיכו להיות. אנחנו חושבים שיש מקום לסייע לרוב אזרחי המדינה על מנת שבשנות המנוחה שלהם תהיה להם מנוחה ולא יופרעו על ידי שכנים או גורמים אחרים שפשוט מפריעים למנוחתם. אני מדבר על שנות המנוחה, זאת המטרה של החוק הזה. הכלים שקיימים היום אינם מספיקים מפני שלא די ששכן פונה לשכנו ומבקש ממנו להפסיק את הרעש, כנראה שיש שכנים שלא נשמעים לשכניהם ואז פונים לעזרת המשטרה, למשטרה חסר הכלי כדי שיוכלו להיכנס לבית במקרה הצורך. יש הרבה מאוד אנשים שלא צריך בכלל, שכבר כשהשוטר דופק על הדלת זה פותר את הבעיה, אבל יש מקרים שזה לא פותר את הבעיה ועל מנת לאפשר לכל אזרחי ישראל את השלווה שלהם בשעות המנוחה אנחנו צריכים את הדבר הנוסף הזה על מנת לפתור את הבעיה. זה לא איזשהו דבר דרקוני אלא פשוט לסייע לשכנים, דבר שהוא טריוויאלי. 
כשאנחנו מדברים על נושא של אזרחות אחד כלפי השני בדברים הרגילים – לא הפשעים החמורים, הדברים הפשוטים – זה בעצם דבר שאזרחים זקוקים לו על מנת לקיים אורח חיים נורמלי ותקין. לפני שאנחנו ניכנס לחוק הייתי מבקש שנציג המשטרה האמון על הנושא יציג את הנתונים כדי להבהיר כמה קריאות יש למשטרה רק על התחום הזה שבקיץ הוא רק מחריף, לכן החשיבות המיוחדת להביא את זה, ואחרי זה נקיים דיון משפטי. אני רוצה קודם כל שהוא יביא בפניכם את העובדות ואת הנתונים המצדיקים את הבאת החוק בפני הוועדה.
<היו"ר זבולון קלפה:>
בסדר גמור. מי מטעם המשטרה?
<שלמה אבוטבול:>
אני יכול לבוא ולומר שבשנים האחרונות אנחנו רואים איזושהי מגמת עלייה במספר האירועים בקריאות הציבור לטיפול בעבירות של רעש. אני אומר שהמשטרה לוקחת את הנושא הזה ורואה בזה חשיבות לטיפול כי בסך הכול זה על מנת לטפל בתופעה הזו שבעצם משפרת את רמת איכות חיי התושבים בנושא הזה.

<היו"ר זבולון קלפה:>
כשאתה אומר שמגיעות פניות, הן דווקא מאזורי מגורים או גם בשטחים פתוחים למיניהם, חוף הים, יערות? 

<שלמה אבוטבול:>
רוב רובם של האירועים מתמקדים באזורי מגורים של תושבים. אם זה באיזה אזור תעשיה סביר להניח שאין על זה איזה שהן תלונות, רוב רובם של האירועים הם במקומות מגורים, שם מתמקדים רובם. רק כדי לסבר את האוזן, בשנת 2012 היו כ-286,000 אירועים של רעש, זאת אומרת, קריאות של הציבור לאירוע רעש. זה בערך סדר גודל של כ-20% – וזה המון – מכלל האירועים, הפניות שמתקבלות במשטרה. אני חושב שזה המון. המשטרה עושה בזה ומקדישה, ובעיקר, כמו שנאמר פה, בתקופת הקיץ אנחנו עושים פעילות. 

<היו"ר זבולון קלפה:>
ומה הנוהל? 286,000 פנו ומה קרה לאחר מכן?
<שלמה אבוטבול:>
אז המשטרה מגיעה לאירוע.

<היו"ר זבולון קלפה:>
יוצא צוות סיור למקום בכל המקרים, בכל ה-286,000 מקרים?

<שלמה אבוטבול:>
אני נוטה להאמין שבדרך כלל אנחנו משתדלים להגיע. אם יש איזשהו ריבוי של אירועים בגלל מספר טלפונים, זה יכול להיות לאותו מוקד, והניידות עסוקות באירועים יותר קבועים, עד שמגיעים יכול להיות שהרעש הופסק או שהשוטר מגיע לשם ונותן את הטיפול, אבל אנחנו משתדלים להגיע לכול. זה לא רק משטרה, יש גופים נוספים שמתחברים לפעילות הזאת כמו המשרד להגנת הסיבה, כמו הרשות המקומית באמצעות הפקחים, השיטור העירוני.
<היו"ר זבולון קלפה:>
יש מישהו שמתכלל את כל הגופים?

<שלמה אבוטבול:>
המשטרה. היום אנחנו מגבשים איזשהו מודל של צוות שמגבש את כל אנשי המשרדים, כל מי שיש, זה כולל משרד הפנים עם הרשויות שלו, זה כולל המשטרה כמובן על כל גופיה, אם זה אגפי החקירות, המבצעים והייעוץ המשפטי, והמשרד להגנת הסביבה, כמו שאמרתי, עם הפקחים שלו. אני אומר, המשטרה עושה הרבה.
<היו"ר זבולון קלפה:>
עוד שאלה אחת קטנה כדי לחדד: מתוך אותם 286,000 מקרים, בפילוח שלכם המקרים חוזרים על עצמם? זאת אומרת, באותו יום יש מצב שמאותו מקום פנו 10-12 פניות? אין לכם פילוח כזה?

<שלמה אבוטבול:>
יש המון, אני לא יכול להצביע כרגע, אבל יש המון פניות שאתה חוזר לאותו מקום. זאת אומרת שאתה מגיע – ואחת הסיבות לכך כשאני אומר שזה מבית מגורים והבעיה שלנו היא מבתי מגורים –שכשאתה מגיע לשם אם האזרח אמר: אוקיי, בסדר, והפסיק את הרעש, הוא הפסיק לאותו רגע, המשטרה הלכה ושוב פעם הוא חוזר, אז או שאנחנו מגישים דוחות במקרה הזה, שכן אפשר, ולפעמים יש לנו את הבעיה העיקרית שהיא הכניסה לדירה, שאין לך את היכולת. בהרבה מקרים זה מתסכל את האזרח. האזרח רואה משטרה, הוא מצפה, כי אין לו מישהו אחר, הוא מתקשר 100 למשטרה, מבקש שהמשטרה תגיע כי הרעש באמת כבר עובר כל גבול, המשטרה מגיעה, אתה לא יכול להיכנס, הוא רואה את הניידת, הניידת הולכת והרעש ממשיך, אין יותר מתסכל מזה. וזו התדמית. הוא אומר: אם זה ככה המשטרה - - -
<היו"ר זבולון קלפה:>
סנ"צ אבוטבול, ברשותך, 286,000 מקרים, בפילוח שלכם יש לך מושג כמה מתוכם באזורי מגורים וכמה מתוכם במקומות אחרים? 
<שלמה אבוטבול:>
אין כרגע בדיוק מספרית אבל אני יכול לומר שרוב רובם של האירועים הם באזורי מגורים.
<היו"ר זבולון קלפה:>
ברשותך, בוא נלך למקומות האחרים, נשאיר רגע את המגורים בצד. בוא נלך לתרשים זרימה מה קורה במקומות שהם לא מגורים. הגעתם, ראיתם, טיפלתם, התראתם, סגרתם? הרי שם אין לך בעיה להיכנס, לגשת לדבר, לטפל.
<שלמה אבוטבול:>
התהליך שהסייר עובר בדרך כלל כאשר הוא מגיע לאירוע מסוג זה, הוא מבקש להפסיק את המוסיקה, היה והמוסיקה הופסקה אז אין בעיה, מבחינתנו זה רישום של דוח פעולה ובזה זה נגמר.
<היו"ר זבולון קלפה:>
יש לך מעקב כמה דוחות דרך אגב יש מתוך אותם 286,000 מקרים של 2012? מן סתם ברישומים שלכם יש גם מספרים. 
<שלמה אבוטבול:>
אז אני אומר, זה מבחינתנו דוח אירוע.

<היו"ר זבולון קלפה:>
לא, לגבי דוחות אירוע הבנתי, אני שואל שלב ב'. 
<שלמה אבוטבול:>
בשלב הזה אין לפני כרגע את כמות הדוחות כי יש פה מספר גורמים שחוברים בנושא הזה. אחד זה יכול דוח שנרשם על ידי שוטר, אחר יכול להיות על ידי פקח עירוני.
<היו"ר זבולון קלפה:>
יפה, אבל את הדוחות על ידי שוטר מן הסתם יש לך כי על זה אתה אמון, הרי זה תפקידך. מתוך 286,000 מקרים שהיו אצלכם או נרשמו אצלכם ביומן אתה יודע להגיד מספר מסוים? בועז, אתה רוצה לדבר?

<בועז טופורובסקי:>
מאוד, חלום חיי לדבר.
<היו"ר זבולון קלפה:>
חלום חייך לדבר?
<בועז טופורובסקי:>
במקרה הספציפי הזה.

<היו"ר זבולון קלפה:>
אתה יודע שיש פה כללים, חביבי. זה היושבת-ראש לא נמצאת היום הכללים יותר קשוחים.
<בועז טופורובסקי:>
בגלל זה אני סותם, כשהיושבת-ראש כולם יכולים לדבר והיא אוהבת את זה.

<היו"ר זבולון קלפה:>
אל תנסה אותי כי אני יותר – אני פשוט משחרר את הפטיש.
<שלמה אבוטבול:>
כבודו, למשל יש לי פה נתון משנת 2011. אם אנחנו מסתכלים על שנת 2011 אז מסך כל האירועים - - -
<היו"ר זבולון קלפה:>
רק שניה, אני רוצה להבין, מ-2012 אין לך סיכומים? כי הבאת את הדוגמה של 2012 וחזרנו אחורה.
<שלמה אבוטבול:>
במקרה לחברי יש פה את הנתון של 2011 כרגע.
<היו"ר זבולון קלפה:>
אז מן הראוי היה, אני חושב, פעמים הבאות שאתם מגיעים לדיונים בכנסת, היה רצוי להגיע עם חומר מוכן. אם אתה מתייחס ל-2012 בכמות הקריאות, 286,000 קריאות - - -
<אלעזר כהנא:>
יש גם קריאות של 2011, אפשר לראות את היחסים.
<חמד עמאר:>
כמה קריאות ב-2011?
<היו"ר זבולון קלפה:>
דיברת לפני מספר משפטים על קריאות של 2012, 286,000, שאלנו: מעבר לרישום הראשוני של הפניה שנרשמה ביומן או לא יודע איפה, כתוצאה מאותו טיפול של אותו סייר שהגיע לשטח, כמה דוחות יש ב-2012?
<שלמה אבוטבול:>
אין לנו את הנתון הזה אבל יש את 2011.

<היו"ר זבולון קלפה:>
2011, בואו נשמע, בסדר. רק הערנו הערה לסדר לגבי הפעמים הבאות.

<שלמה אבוטבול:>
ב-2012 7,688 דוחות שהוגשו על ידי המשטרה. 
<חמד עמאר:>
באיזו שנה?

<שלמה אבוטבול:>
2012.
<חמד עמאר:>
זה פחות מ-5%. איזה 5%? פחות בהרבה.
<שלמה אבוטבול:>
מעבר לזה יש את הדוחות שפקחי הרשות המקומיים מגישים גם.
<היו"ר זבולון קלפה:>
שניה אחת, אני רוצה שנעשה סדר בעובדות כדי שנוכל לגשת לאחר מכן. אותו מספר, לטעמי מפלצתי, שנקבת בו, 286,000 פניות, אלה קריאות שנרשמו במשטרה עצמה, מתוכן 7,688 מקרים בעצם קיבלו דוח, מה קרה עם כל ה-270,000?
<שלמה אבוטבול:>
חלקם זה אותם אנשים. צריך לזכור שחלק אפילו מהקריאות האלה מתקבלות על אותו מקום אירוע. דבר נוסף, מבחינת אלו שלא הוגשו, הרי אנחנו לא מגיעים ישירות ומגישים את הדוח לבעל המקום. מזהירים, מבקשים להפסיק את הרעש, היה והופסק הרעש לא מגישים את דוח הקנס. כלומר, אנחנו לא מראש הולכים, ניגשים ומגישים.
<חמד עמאר:>
לפי מה שאתה אומר עכשיו יש לנו 2.5% של דוחות שהוגשו, סימן שכל השאר הפסיקו את הרעש רק בגלל שהגיעה המשטרה.
<שלמה אבוטבול:>
לא.

<חמד עמאר:>
אם לא למה לא הוגש נגדם דוח?

<שלמה אבוטבול:>
אז אני אומר, כי יש מקומות שגם אני כמשטרה, אם הגעתי לאותו מקום ואכן בעל המקום אפשר לי להיכנס והפסיק את הרעש אז זה הפסיק, אז אין בעיה.
<היו"ר זבולון קלפה:>
זאת אומרת שבמקרה כזה לא נרשם שום דבר, רק סגירת האירוע.
<שלמה אבוטבול:>
כן, הגעתי, רשמתי את הפרטים, הסתיים האירוע.
<היו"ר זבולון קלפה:>
אז את הנתון הזה יש לך, דרך אגב? מתוך אותם 286,000 של אירועים שנסגרו שבהם לא היה צריך להגיע למצב של רישום דוח? 
<שלמה אבוטבול:>
אין לי פילוח.

<היו"ר זבולון קלפה:>
אני רק רוצה לחדד את העניין כדי שתבין. אתה בא לפה עם נתון, מניח על השולחן 286,000 מקרים ב-2012 של פניות של הציבור אל המשטרה, אני מדגיש, יכול להיות שיש פניות נוספות לגורמים הנוספים כמו הרשות המקומית או מוקדים כאלה ואחרים. מתוך 286,000 מקרים אתה יודע לבוא ולהגיד לנו שבעצם לגבי 7,688 מקרים יש המשך טיפול, קרי סירוב של בעל המקום להפסיק את הרעש, התנהגות שאולי אפילו פגעה בשוטרים, אין לי מושג מה המשמעות של אותו דוח שאתה רושם.
<שלמה אבוטבול:>
לא הופסק הרעש וחזרו שנית לאותו מקום.
<היו"ר זבולון קלפה:>
אבל מצד שני אתה עדיין לא משלים לנו את החסר כי מדובר פה בפערים שאתה מבין שהם קצת קיצוניים. מ-286,000 מקרים רק 7,000 ומשהו יש? מה קורה עם כל השאר?
<בועז טופורובסקי:>
הם מפסיקים, מה קורה?  
<חמד עמאר:>
ל-2.5% צריך להגיש דוח, השאר מפסיקים באופן אוטומטי, כשהגיע השוטר אליהם הפסיקו את הרעש.
<רינה פרנקל:>
אם הפסיקו את הרעש אז למה להפעיל סנקציות?

<אלעזר כהנא:>
יש פה גם שאלה חוקית, לא על כל הקמת רעש אפשר גם לרשום דוח: יש רק בשעות המנוחה, יש שלא בשעות המנוחה. כמו שנאמר פה, 286,000, יכול להיות שעל כל אירוע יש כמה פניות.
<היו"ר זבולון קלפה:>
שלא בשעות המנוחה אתם מגיעים?
<אלעזר כהנא:>
אם זה רעש בלתי סביר אז כן, זה תלוי בהגדרה.
<היו"ר זבולון קלפה:>
מי יכול לקבוע מה סביר ומה לא סביר בזה?
<אלעזר כהנא:>
אלה הגדרות של חוק מניעת מפגעים, אלה הגדרות שקיימות היום החוק.
<דוד צור:>
לא, האזרח. 
<היו"ר זבולון קלפה:>
איך האזרח יכול למדוד כזה דבר, דוד?

<דוד צור:>
מבחינתו זה סובייקטיבי. הוא מרעיש לו – הוא קורא למשטרה. הכרוניקה היא שרוב עבירות מוקד 100, בקיץ במיוחד, הן הקמות רעש. אני יכול להגיד לך שיש לפעמים עשרות קריאות על אירוע אחד.

<היו"ר זבולון קלפה:>
דיברנו על זה בהתחלה.

<דוד צור:>
לכן לא צריך להתרשם ממאות-אלפי הקריאות כי אלה קריאות למוקד. כמה, אגב, אירועי סיור? בזה גם תמצא שיש נפילה ממש דרמטית
<היו"ר זבולון קלפה:>
את זה ראינו, זה מה שראינו פה כרגע.

<דוד צור:>
לא, אירועי סיור. לא דוחות. הוא מדבר על הדוחות. 

<היו"ר זבולון קלפה:>
לגבי אירועי סיור לא קיבלנו את הסקירה על המספר הזה.

<דוד צור:>
אז אני מניח שאם תשאל יראו לך שלא לכל קריאה שלחו אנשים כי לפעמים טלפונית מפסיקים את זה.
<אלעזר כהנא:>
לפעמים מגיעים וכבר הופסק הרעש. עד שמגיעה הניידת אין רעש.
<היו"ר זבולון קלפה:>
אז בסוף אפשר לתכלל? מתוך אותם 286,000, בואו נפלח אותם, יש מספרים, נתונים? או שרק הטבלה של ה-7,000?
<אלעזר כהנא:>
זה לא מפולח בצורה הזאת, זה לא נמדד בצורה הזאת. אין דיווח ברמה הזאת ומערכות שמודדות כל אחד מהאירועים איך הוא נסגר ואיך הוא לא נסגר. זה לעסוק בתיעוד יותר מאשר לעסוק באכיפה.
<חמד עמאר:>
כשאתה בא לחוק כזה, כשאתה רוצה לאפשר לשוטר להיכנס לתוך בית אתה צריך לבוא אלי לכאן עם נתונים מאוד רציניים, עם ידע אדיר, עם שכנוע שישכנע אותי שיש לך זכות לבוא להיכנס לתוך בית בגלל ששמעת רעש. אבל ממה שאתה נותן עכשיו, כאילו משהו לא מהעולם הזה ואתה בא להסביר לי: אני רוצה להיכנס לבית בגלל שאני שומע רעש – אתם צריכים לבוא יותר מוכנים למקרה כזה.
<בועז טופורובסקי:>
וזה סובייקטיבי.
<אלעזר כהנא:>
אני חושב שהנתון מאוד מאוד משמעותי, אלה לא נתונים מבוטלים כלל וכלל. כולנו יודעים גם שהאירועים האלה, ושמענו כולנו בתקשורת על אירועים שמתחילים באירועי רעש ונגמרים במקום אחר לגמרי.
<חמד עמאר:>
כמה מתוכם?

<אלעזר כהנא:>
ברור שמדובר על המיעוט, מיעוט קטן.

<דב חנין:>
יש גם אירועים שבהם הורה לוקח את הילד שלו באוטו וזה נגמר טרגי אז אולי תאסרו גם על זה? שקצין משטרה פשוט יוכל לעצור את אותו הורה שלוקח את הילד שלו באוטו. אני מציע שתחשבו על זה.
<אלעזר כהנא:>
זה נכון אבל אולי צריך רק למקד על מה הדיון, מה החידוש בהצעה הזאת לעומת המצב הקיים. הרי סמכויות כבר יש גם היום, גם לתת, גם לתת דוח, גם לתפוס את המערכת - - -
<היו"ר זבולון קלפה:>
מהצעת החוק אנחנו מבינים שזה מקנה לכם את האפשרות במקרה של מבנה מגורים בעיקר להיכנס אחרי הזדהות שלכם ואז לבצע כניסה וחיפוש לאחר מכן.
<אלעזר כהנא:>
לא חיפוש, אלא הפסקת העבירה.

<היו"ר זבולון קלפה:>
בואו נעשה סדר, בהצעת החוק הממשלתית אתם מבקשים שתוקנה לכם הזכות, אל"ף, להיכנס לבית מגורים, בי"ת, לחפש ולגרום לכך שיפסק. 

<גבריאלה פיסמן:>
לא.

<היו"ר זבולון קלפה:>
שניה רגע, תכף נגיע למשרד המשפטים.

<בועז טופורובסקי:>
בלי אזהרה אפילו, הוא רק צריך להזדהות.
<היו"ר זבולון קלפה:>
חבר הכנסת חנין, אמנם אני חדש בכנסת, לא כמוך ותיק, אבל האמן לי שאני - - -

<דב חנין:>
גם אני חדש בכנסת.
<היו"ר זבולון קלפה:>
זה לא נראה לי.

<חמד עמאר:>
כולנו חדשים, כולנו נבחרנו ואנחנו חדשים.

<היו"ר זבולון קלפה:>
אני מזמין אותך לדיון אחר הצהרים בהצעות לסדר כדי לשמוע על דברים מעיינים גם.
<דב חנין:>
לא, אני חדש באופן קבוע.
<היו"ר זבולון קלפה:>
אני רוצה להבין כי מתוך המספרים שנתתם פה כרגע קצת עולה ספקנות לגבי היכולת של חוק הזה או הצורך בחוק מהסוג הזה כדי באמת לעמוד במספרים, כי לכאורה, לפי התיאור שאתם נותנים פה כרגע, נראה שרוב הבעיות נפתרות בסופו של דבר בצורה פשוטה, אלא אם כן תציגו פה תמונה אחרת. כי מצד אחד אתם מניחים פה על השולחן 286,000 מקרים, מספר עצום, שיכול להיות שהוא בנוי ממספר פניות על אותו מקרה, גם זה יכול להיות, כמו שדיברנו על זה קודם, אבל השאלה היא מה קורה אחר כך בשרשרת התהליך, אחרי אותו סיור שמגיע, אחרי הרישום ביומן, הסיור שהגיע, כן הוגש דוח, לא הוגש דוח. אז אתם אומרים שהוגשו בסך הכול 7,000 ומשהו דוחות, השאלה היא מה הלאה לגבי אותם דוחות? זה מתגלגל הלאה? אותם דוחות הוגשו בגלל לצורך העניין שנמנעה מכם האפשרות להיכנס? זה רוב הדוחות? זה חלק מהדוחות?
<אלעזר כהנא:>
אז ניסיתי להסביר, בעצם הנתונים האלה מאוד מאוד חשובים והם חשובים כדי להבין את תמונת המצב בתחום הזה, אבל הסמכות הספציפית הזאת היא לא באה להתמודד עם השאלות האלה כי ברור שרוב רובם של המקרים מטופלים ומטופלים בסדר ובסופו של דבר גם הרעש נפסק. ההצעה הזאת באה להתמודד עם אותם מקרים, וכאן רמ"ד סיור יוכל גם להתייחס לזה, שבהם מגיעה משטרה למקום אחרי הזמנה של שכנים, השוטר דופק בדלת ואומר לו: אדוני, אתה עושה פה רעש, אתה מפריע לשכנים, והוא עונה לו: שלום, אני שומע, יש לך צו חיפוש? השוטר אומר: אין לי צו חיפוש – אז תלך הביתה, אדוני השוטר.
<תומר רוזנר:>
כמה כאלה יש?

<אלעזר כהנא:>
ואז המשטרה הגיעה וכמו שהיא באה היא גם הולכת חזרה הביתה.

<היו"ר זבולון קלפה:>
אתה בעצמך נותן את התשובה כרגע.
<אלעזר כהנא:>
נכון, אני מדבר על המצב החוקי כיום.

<היו"ר זבולון קלפה:>
כמה מקרים כמו הדוגמה שנתת כרגע יש, 2, 6, 10, 1,000, 2,000?
<דב חנין:>
אין להם נתונים, הם לא יודעים.

<היו"ר זבולון קלפה:>
אתה מכיר מן הסתם את האמרה של חז"ל שאומרת אטו ברשיעי עסקינן? הרי לא רוב העולם, לא כולם הם אנשים שהם לא שומרי חוק, פורעי חוק, לא מקשיבים למשטרה. בדרך כלל כשרואים את כחולי המדים אנשים עוברים לדום, רוב האנשים.
<אלעזר כהנא:>
האנשים הנורמטיביים, אנחנו לא מדברים על אלה. אילו באנשים נורמטיביים עסקינן אז בסדר, אבל מתוך 286,000 – ונניח שהם משקפים 150,000 מקרים לצורך העניין – כמה אחוז מאותם אנשים הם אנשים לא נורמטיביים ואז אתה מגיע למקום ומה שיוצא זה, אל"ף, משטרה שהתדמית שלה היא "איזו מין משטרה זו, אני לא אקרא להם עוד פעם".
<היו"ר זבולון קלפה:>
אבל יש פה דילמה בין כניסה למרחב הפרט של אותו אחד לצורך העניין שעובר עבירה של רעש, לבין, מצד שני, הצורך להגנה על שאר הציבור, שכנים ומסביב, קו התפר הזה. חקיקה נדרשת בדרך כלל להבנתי כדי לשקף מציאות שבאמת היא בעייתית מאוד, רוחבית, מקיפה, אבל אם זה משהו שולי השאלה אם זה המקרה הנדרש.
<אלעזר כהנא:>
התשובה היא שזה לא שולי, ואולי רמ"ד סיור יתייחס לזה. אבל אני אומר, שהצעת החוק נותנת את המנגנון והחוק יקבע שחייב להיות קודם כל סירוב. נבין על איזה סיטואציה החוק הזה מדבר, החוק הזה מדבר על מצב שיש רעש, יש תלונות למשטרה, מגיעה משטרה, דופקת בדלת והבן-אדם לא מוכן להפסיק את הרעש ולא מוכן - - -
<חמד עמאר:>
מה אתם עושים במצב הזה היום?
<אלעזר כהנא:>
היום הולכים.
<חמד עמאר:>
לא נותנים דוח?

<בועז טופורובסקי:>
זה לא מה שבחוק, בחוק רשום שצריך סירוב. 
<חמד עמאר:>
אז למי אתם נותנים דוח?
<אלעזר כהנא:>
החוק היום – אין לי מה לעשות, אני לא יודע למי לתת דוח, אני לא יודע מי הבן אדם בפנים.
<חמד עמאר:>
כמה מקרים כאלה יש?

<היו"ר זבולון קלפה:>
שניה רגע, חבר הכנסת חמד, תכף נחזור לזה. נציגת משרד המשפטים, רוצה להתייחס לדברים?
<גבריאלה פיסמן:>
כן, ראשית אני רוצה להתייחס למצב המשפטי הקיים. היום אנחנו מדברים על סעיף 25 לפסד"פ שמאפשר כבר היום לשוטר להיכנס למקום, לרבות למקום מגורים, כשיש יסוד להניח שמבוצעת עבירת פשע או שפשע בוצע שם זה מקרוב.
<היו"ר זבולון קלפה:>
אבל זו לא ההגדרה של העבירות הללו.
<גבריאלה פיסמן:>
רגע, אני רוצה להסביר את התהליך המחשבתי שעשינו במשרד המשפטים. אפשרות נוספת שקיימת היום לכניסה לבית מגורים היא כאשר אדם - - -
<תמר זנדברג:>
רק הבהרה, זו הסמכות שמשתמשים לה למשל כשיש – אני הייתי בחיי במסיבות שהגיעו אליהן שוטרים ונסגרו.
<דוד צור:>
לא, היא מדברת על מצב פשע.
<תמר זנדברג:>
אז אני שואלת, האם זו הסמכות? אני לא מדברת על עבירת רעש.

<היו"ר זבולון קלפה:>
חברת הכנסת זנדברג, נשמע אותה עד הסוף ואז נבין.
<גבריאלה פיסמן:>
כרגע העבירה הספציפית הזאת היא עבירה מסוג עוון אז יש כאן איזשהו שינוי. האפשרות הנוספת שניתן היום להיכנס לבית מוגרים בעבירה שהיא לא עבירת פשע היא כאשר אדם המצוי שם פונה לעזרת המשטרה ויש יסוד להניח שמבוצעת שם עבירה. זאת אומרת, המשטרה אמורה בעצם מכוח הפסד"פ היום כבר אמורה להיות לה איזושהי סמכות להתערבות מידית באותם מקרים בהם נדרש לעשות כן. הסעיף הזה לתפיסתנו ראוי לפרשנות מצומצמת אבל כשהמשטרה הגיעה אלינו עם נתונים על היקף התופעה ועם אינדיקציה לכך שהאירועים האלה בסופו של דבר - - - 

<היו"ר זבולון קלפה:>
אז רגע, אם הם הגיעו עם נתונים אולי תחכימי אותנו את בנתונים?
<גבריאלה פיסמן:>
אני האמת - - -

<היו"ר זבולון קלפה:>
מסתמכת עליהם? הבנתי.

<גבריאלה פיסמן:>
מסתמכת על המשטרה בעניין הזה. התמונה שאנחנו קיבלנו היא שבאותם מקרים שאין שיתוף פעולה עם המשטרה אלה מקרים שלא נכון לאפשר למשטרה לעזוב את המקום כיוון שהמקרה הזה מתפתח לעבירות שהן עבירות אחרות, עבירות אלימות, עבירות מסוג - - -

<היו"ר זבולון קלפה:>
אלימות בין מי למי?
<דוד צור:>
בין השכנים.
<גבריאלה פיסמן:>
בתוך האירוע.

<חמד עמאר:>
כמה מקרים כאלה היו?
<בועז טופורובסקי:>
ואז יש סמכות להיכנס.

<גבריאלה פיסמן:>
לא, המשטרה כבר לא נמצאת במקום, מדובר על סיטואציה שהמשטרה – זו סיטואציה אחת שלתפיסתנו מצדיקה - - -
<חמד עמאר:>
כמה מקרים כאלה יש?

<דוד צור:>
יש המון, המון.

<גבריאלה פיסמן:>
היא מצדיקה לאפשר את הטיפול המאוד מאוד נקודתי בתופעה הזאת כדי למנוע את ההסלמה של האירוע. הדבר השני שהיה חשוב לי להדגיש הוא שבהצעת החוק הממשלתית היתה סמכות חיפוש, סמכות החיפוש שדובר עליה היא לא סמכות חיפוש במובן המקובל אלא סמכות חיפוש מאוד מאוד מצומצמת שהיא סמכות חיפוש לצורך הפסקת העבירה. פשוט ביקשנו לקרוא לסמכות בשמה. בעצם המשטרה נכנסת למקום, פותחת את הארון שבו נמצאת אותה מערכת סטריאו או אותו מכשור הגברה ואותו מהלך לתפיסתנו נקרא חיפוש. 
<בועז טופורובסקי:>
פותחת ומה עושה אחר כך? לוקחת את זה?

<גבריאלה פיסמן:>
לא, לא, מפסיקה את עבירה. פותחת ומפסיקה את המערכת, מנתקת מהחשמל.
<בועז טופורובסקי:>
ואז כשהיא תלך מי ימנע מהם לפתוח? הרי היום היא גם סוגרת את החשמל לכל הבית, אז מה? אחר כך היא הולכת ופותחים את החשמל.
<היו"ר זבולון קלפה:>
חבר הכנסת טופורובסקי, אני מבין שזה על חשבון זכות הדיבור שלך. 
<חמד עמאר:>
אתה הזהרת, אתה לא מבצע את האזהרה שלך.
<היו"ר זבולון קלפה:>
פעם שלישית אני אבצע, הוא יודע. הוא נרשם דווקא. יש פה את הזכות, את היכולת להירשם דרך אגב.
<גבריאלה פיסמן:>
זו לא פרקטיקה שאנחנו יודעים עליה אבל בכל אופן חשוב היה לי להבהיר שזו תכלית החיפוש, זו התכלית הבלעדית שלו ולכן רצינו לקרוא לילד בשמו.

<היו"ר זבולון קלפה:>
הבנתי.
<אלעזר כהנא:>
רציתי אם אפשר עוד להוסיף. אל"ף, אני חושב שכדאי לגבי היקף התופעה שיתייחס רמ"ד סיור, אבל אני חושב פה לגבי השאלה שאדוני שאל אם הסמכות נחוצה או לא נחוצה, בוא נגיד לצורך העניין שאנחנו מדברים על אחוז מאוד מאוד קטן של אירועים כאלה,  נניח. אני חושב שזה יותר מההתרשמות ששמעתי מאנשי הסיור שדיברתי אתם.
<היו"ר זבולון קלפה:>
אבל אתה מבין שזה תמוה בעיני לפחות שאנחנו מגיעים לדיון כזה ואת הנתונים אנחנו לא יכולים לשמוע?
<אלעזר כהנא:>
אין פילוח, אדוני, האירועים האלה לא מפולחים בצורה הזאת.
<דב חנין:>
מה אתם באים לתקן?

<היו"ר זבולון קלפה:>
יש פה תהליך שהוא מוזר, כי מצד אחד אנחנו שומעים מנציגת משרד המשפטים שקיימתם דיונים כי הבנתם שיש פה כנראה איזשהו בעיה שמצריכה טיפול, מן הסתם כשדנים בבעיה גם דנים בהיקף שלה ורואים בשנים 2010, 2011 ו-2012 ומתוך זה אנחנו באים. אנחנו מבקשים לשמוע את המספרים, את הנתונים, אלא אם כן זה משהו חסוי, אני לא יודע.
<אלעזר כהנא:>
לא חסוי. יש אוסף של דיווחים, לא כל דבר מתמונת הדיווח שנותן שוטר בתום אירוע נכנס למחשב ואפשר לפלח אותו אחר כך. תמיד אומרים: מערכות המחשוב מלאות מידע ומלאות פרטים ואפשר להחליט שאתה מדווח על עוד כמה רובריקות אחרי כל אירוע ומסמן אותם במחשב ואז בסוף שנה יש לך איזה דוח. הסוגיה הספציפית הזאת, בכמה מקרים הגיע שוטר ולא נתנו לו להיכנס, היא לא נכנסת למחשב, היא כתובה בדוח פעולה: הגעתי למקום והיה כך וכך. זה נמצא באיזשהו מקום במחשבים, אבל היא לא מפולחת. 
אבל, אדוני, רציתי להגיד עוד משהו, אני מדבר משיחות שעשינו מראש אג"ם ומטה עם אנשי הסיור שמדברים על תופעה משמעותית שהם נתקלים בה, זה לא משהו חד פעמי. אבל אני רוצה עכשיו ללכת לצורך הדיון הזה והשאלה הזאת, בוא נניח שמדובר במקרים מאוד מאוד נדירים, זה קורה נניח פעם אחת בחודש שמגיע שוטר ולא נתנו לו להיכנס. בהנחה שהחוק קובע את המנגנון המאוד מאוד ברור: אין כניסה אם הבן-אדם לא נתן לך להיכנס, אין כניסה, רק אם הבן אדם סירב להיכנס והוא גורם רעש והגיעה משטרה למקום ולא נותנים לה להיכנס. נניח וזה רק 12 מקרים בשנה, אז בגלל שזה מעט מקרים לא תהיה הסמכות? 
<תומר רוזנר:>
כן, התשובה היא כן.

<אלעזר כהנא:>
אדוני, אבל הסמכות הזאת לא מופעלת במקום שאין בה צורך.

<חמד עמאר:>
למה לתת סמכות דרקונית כזאת?
<היו"ר זבולון קלפה:>
סליחה, חברי הכנסת אתם בלי רשות דיבור.
<אלעזר כהנא:>
אני אומר, הסמכות מופעלת רק כשיש בה צורך ולא כשאין בה צורך. אבל אני אומר שוב, זה לא מעט מקרים, אולי כדאי שרמ"ד סיור שוב יסביר.
<היו"ר זבולון קלפה:>
האמת אני ציפית לדיון הרבה יותר פשוט פה בסוגיה הזאת, אני חשבתי שהדיון היותר מאוחר, ב-12:30, שהוא גם נוגע למשטרה, יהיה דיון הרבה יותר מורכב, אבל פתאום אני מוצא את עצמי בדיון הרבה יותר מורכב בדיון הנוכחי. חבר הכנסת צור, בבקשה.
<דוד צור:>
הערת הבהרה, אני מוצא את עצמי פתאום עוד פעם במדים, צריך לזכור - - -
<היו"ר זבולון קלפה:>
למדי הכנסת התכוונת.
<דוד צור:>
הואשמתי כבר אתמול שלא פשטתי עדיין את מדי לגבי הדיון הבא. צריך לזכור בכרוניקה של עבודת הסיור שהיא בעצם 90% מעבודת המשטרה. מגיעה ניידת, ופעם אחר פעם לקריאות כאלה של הקמות רעש, בעיקר בקיץ, אותן ניידות שמוזעקות להקמות הרעש לא נמצאות באירועים אחרים. מה שקורה באירועים האלה, אם הם לא נגמרים מהר הם בסופו של דבר יכולים להחזיק את כל מערך הסיור בלילה על איזה שניים-שלושה אירועים של הקמות רעש. ולכן המשמעות של אי מתן היכולת הזאת לסיים את האירוע הזה מהר, מעבר לזה שזו הפרעה גדולה מאוד לכלל הציבור – אגב, ויש מאות אירועים כאלה, אני לא יודע למה המשטרה לא יכולה לבוא ולתת פילוח יותר משמעותי, בערים כמו תל-אביב, בגוש דן, אני יכול להגיד לך שזה סיוט שיכול לגרום לעשרות קריאות על אירוע אחד. אירוע אחד על פנטהאוז, אתה עם עשרות אם לא מאות קריאות מכל גוש גדול כזה או מדרום תל אביב.
<היו"ר זבולון קלפה:>
אז אני רוצה לחדש לך, דרך אגב, גם במקום שבו אני גר, שזה דרום הארץ, "סופר" פריפריה, יש לידנו איזושהי חורשת יער שהתאהבו בה אנשים, כל שבת, כל שבת, זה מתחיל מכניסת שבת פחות או יותר וזה נגמר כמעט במוצאי שבת, עם רמקולים ווליום. זה במרחק של כ-3 ק"מ מאתנו ואתה שומע את זה כל הזמן מתנגן לאורך כל השבת.
<תמר זנדברג:>
דרך אגב, בשטח פתוח זה מהדהד יותר מאשר בעיר.
<היו"ר זבולון קלפה:>
זה שטח גבעי, זה לא כל כך פתוח. אבל עדיין אני אומר, חבר הכנסת צור, עם כל הכבוד, אני מבין את מה שאתה אומר אבל אחרי הכול אם מדובר באמת באירועים מבחינה כמותית – שזה מה שמוזר בעיני, שעדיין אין לנו פה את תיאור כמות האירועים – עדיין מצומצמים זה לא מצריך עדיין חקיקה של חוק מיוחד בשביל משהו כזה.
<דוד צור:>
כי רוב האירועים באמת נפתרים בהגעה של ניידת. 

<היו"ר זבולון קלפה:>
יפה, אז אתה בעצמך נותן את הפתרון.

<דוד צור:>
עבור אלה שלא נפתרים ויכולים להיות סיוט, אני חושב שמתן סמכות כזאת למשטרה היא מידתית לגמרי.

<היו"ר זבולון קלפה:>
נציג המשרד לביטחון פנים.
<יואל הדר:>
מה שמאוד מוזר במה שקורה דווקא מבחינתי בדיון הזה, אנחנו יושבים בהערכת מצב של השר פעם בשבוע וחלק ניכר מהבעיות שמועלות ומוצפות זה דווקא הנושא הזה של איכות החיים של אזרחים נורמטיביים שבאים לשוטרים ואומרים: תשמעו, אנחנו לא ישנים בשקט. יש 286,000 פניות, זאת אומרת שיש יותר בעיות של רעש כי לא כל האזרחים פונים, חלק מהאזרחים מפחדים מהשכנים שלהם ולא רוצים לפנות בכלל למשטרה כי אז יגידו לשכנים שלהם מי הלשין עליהם. 
האנשים הנורמטיביים האלה באים לשוטרים בשטח ואומרים לנו: תעזרו לנו כדי שנוכל לישון בשקט בלילה, כדי שהילדים שלנו יוכלו ללכת לבית ספר, או בחופשה שהילדים שלנו ילכו לקייטנות בראש שקט ושלא יהיה רעש כל הלילה. הדבר הזה יוצר חיכוכים בין המשפחות, בין השכנים, ואנחנו באים אליכם ואומרים: יש לנו את כל הסמכויות היום חוץ מדבר אחד, לא לנו בתור שכן אלא למשטרה, אין את הסמכות להיכנס לתוך הדירה לאחר – יש חידוד של היועץ המשפטי של הוועדה שקיבלנו אותו – שדפקו על הדלת ואמרו להם: תשתיקו את זה, והם לא נענו לבקשת המשטרה. קיבלנו שקודם יש התראה, לא שנכנסים ישר.
<היו"ר זבולון קלפה:>
זה כלל פשוט.

<יואל הדר:>
אני חושב שזה נכון ולכן קיבלנו את זה. היועץ המשפטי של הוועדה חידד באופן נכון שגם לא מדובר בחיפוש, הורדנו את המילה "חיפוש" בחיפוש הגורף של העניין הזה כי ברור שכשיש רעש לא צריך לחפש הרבה את מקור הרעש, לרוב אפשר למצוא. אבל הכוונה היתה לאתר את מקור הרעש ולהשתיק את הדבר הזה משום שהדבר מפריע לאיכות חיים של התושבים. לכולנו פה – אני לא יודע, כולם תוקפים את הכניסה של - - - 
<היו"ר זבולון קלפה:>
לא, אף אחד לא תוקף פה. שואלים שאלה, תן אבל לקבל את הנתונים.
<יואל הדר:>
אבל הלגיטימציה היא נורא תמוהה בעיני שתוקפים דווקא את הכניסה של השוטר לבית, כאשר האזרחים - - -
<היו"ר זבולון קלפה:>
סליחה, אני חוזר שוב, אני לא שמעתי פה לרגע שמישהו פה ניסה לתקוף או תקף. אני אומר עוד פעם, אנחנו מנסים לברר דבר פשוט, עולה פה טענה שיש צורך בחקיקה מיוחדת אז אנחנו מבינים שכנראה יש פה בעיה שהיא בהיקף משמעותי, אחרת לא מחוקקים משהו בשביל - - -
<יואל הדר:>
אדוני, סליחה, זה לא בהכרח, יש הרבה מאוד חקיקות שנעשו פה על בעיות ספציפיות. למשל חוק דרומי, זה לא היקף ארצי, זה היקף מסוים, היתה בעיה למצוא פתרון לזה.
<תמר זנדברג:>
דוגמה לא טובה, אם לזה אתה משווה את זה זו דוגמה רעה מאוד.
<היו"ר זבולון קלפה:>
בתור אחד שביום שישי האחרון סייר לאורך קו התפר עד אזור תרקומיא וכו' אני רוצה לומר לך שחוק דרומי הוא רלוונטי מאוד לגזרה.

<יואל הדר:>
אני לא אמרתי שהוא לא רלוונטי.

<היו"ר זבולון קלפה:>
אני אומר עוד פעם, זה לא נכון להביא את הדוגמה משם. חוק דרומי, אולי בגלל השם שניתן לו, שם ספציפי, אז אולי זה נתפס כחוק אישי, החוק נחקק בעקבות איזשהו מקרה שעלה למודעות ציבורית גבוהה אבל המקרה שלו הוא רלוונטי מאוד, ובתור אחד שחי בדרום אני אומר לך הוא מאוד רלוונטי. אבל בחוק הזה אני עדיין לא רואה פה. 

<יואל הדר:>
כי זה בא מכל המחוזות של המשטרה. 
<היו"ר זבולון קלפה:>
אז הבקשה היא מאוד פשוטה: נתונים.
<יואל הדר:>
אבל אין.

<אלעזר כהנא:>
זה לא מפולח, לא כל מקום הוא מפולח, לא כל פריט מתוך דוח פעולה נכתב אחר כך במחשב ומיד אפשר להוציא תדפיס.
<יואל הדר:>
זה לא כלול בדוח של השוטר.
<היו"ר זבולון קלפה:>
אני ביקרתי במחוז מרכז אצל ניצב בנצי סאו וראיתי את החמ"לים שם והכול, משוכלל חבל על הזמן, כל ניידת בכל מקום, בכל נקודת זמן, כל הפעולות שלה והכול.
<אלעזר כהנא:>
נכון אבל לא הנתון הזה. אדוני מניח שאנחנו אומרים את מה שקיים ואת מה שלא קיים.
<היו"ר זבולון קלפה:>
ברור לי שאתם אומרים את מה שקיים.
<אלעזר כהנא:>
הנתון הזה במערכת לא קיים.
<היו"ר זבולון קלפה:>
אני אגיד לך איפה הקושיה שלי, כשיושבים לדיון לאחר מכן ואומרים: יש צורך פה בחקיקה אז מן הסתם מרכזים את הנתונים מכל המקומות כדי להבין על מה אנחנו מדברים. זה פשוט, זו הלוגיקה.
<יואל הדר:>
כן אבל זה פריט שהשוטר לא נדרש לסמן "וי" אצלו בדוח ולכן זה לא נכנס למחשב. המחשב הוא גולם, מה שמכניסים לו הוא מקבל, את הפריט הזה נכון להיום לא. אבל זה בא מכל מפקדי המחוזות בשטח ולכן הדבר הזה קיים. לא היינו באים לפה עם חוק שאנחנו לא צריכים אותו, לא היינו צריכים לבוא לכנסת, יש לנו דברים אחרים לעשות. הגענו מתוך הצפה שהדבר הזה נדרש לאזרחים של מדינת ישראל, אנחנו רוצים לסייע לאזרחים הנורמטיביים והשלווים שיוכלו לישון בלילה בשקט. זו לא כניסה דרקונית. אם אנחנו אומרים שקודם דופקים על הדלת זה לא כניסה דרקונית, זה לתת מענה לרוב האזרחים. זה שאני צריך להסביר מעורר בעיני בעיה ולא הפוך.

<היו"ר זבולון קלפה:>
רגע, את ההצעה בעצם עוד לא הצגתם?
<יואל הדר:>
לא, אנחנו בינתיים מדברים. 

<היו"ר זבולון קלפה:>
אז בואו נשמע את ההצעה ולאחר מכן התייחסות של האגודה לזכויות האזרח.

<שלמה אבוטבול:>
אם אפשר רק לגבי הסוגיה של הנתונים, אני רוצה להגיד ושיהיה ברור, מרוב שהמשטרה לוקחת את זה ברצינות אני רוצה לומר לך שיש לנו פילוחים שאפילו אנחנו - - -
<היו"ר זבולון קלפה:>
לרגע לא חשבנו אחרת.

<שלמה אבוטבול:>
כי מה שנדרש פה, האם היתה לו אפשרות ואם הוא סימן "וי". כמו שנאמר פה, לא כל דבר במערכת המחשוב. אני יכול להגיד היום באיזה שעות מהיממה ובאיזה ימים מתקיימים אירוע רעש ובאיזה מקום, מה שהגדרנו אותם כנקודות חמות. זאת אומרת שהיום הסיור ממקד את כל המשאבים שלו יחד עם הגופים, עם שיטור עירוני, עם הפקחים, בשעות מסוימות, בימים מסוימים, בשכונה מסוימת, שם אנחנו ממקדים את הפעילות. זאת אומרת, אני יודע לפלח ויש את הנתונים האלה עד לרמה של שעות וימים. 
<תומר רוזנר:>
כמה אירועים היו?

<יואל הדר:>
זה לא מפולח.
<תומר רוזנר:>
מה זאת אומרת זה לא מפולח? אתה לא יכול להגיד לי כמה אירועים היו שהיתה ניידת?
<שלמה אבוטבול:>
אני רוצה להגיד שזאת תופעה. לא היה עולה הנושא הזה ולא היינו מביאים את זה בפני היועצים המשפטיים וזה היה עובר הלאה לחקיקה אם זו לא היתה תופעה. אני חושב שצריך לתת לשוטר את הכלים לבוא ולעזור.
<היו"ר זבולון קלפה:>
סנ"צ אבוטבול, אתה רק עוזר לנו יותר, אתה בא ומחזק את מה שאנחנו אומרים כעת.

<שלמה אבוטבול:>
אני בא ואומר שצריך לתת לו את הכלים כאשר לא פותחים ולא מאפשרים לו להיכנס.

<דוד צור:>
כמה אירועי סיור על הקמות רעש היו? לא כמה אירועי מוקד, כמה אירועי סיור נפתחו על הקמות רעש, יש לך נתון כזה?
<שלמה אבוטבול:>
אירועי סיור שהגיעו אליהם הניידות?
<דוד צור:>
כן, שניידות יצאו להקמת רעש.
<שלמה אבוטבול:>
תראה, למשל מבחינת אירועים שהגיעו פיזית אליהם רק ניידות משטרה – ואני אומר עוד הפעם, יש ניידות נוספות שמגיעות, כמו שיטור עירוני – אנחנו מדברים ב-2012 על 237,800, כלומר, 238,000 שהגיעה הניידת המשטרתית, כאשר יש עוד ניידות של שיטור עירוני שגם מגיבות לאירוע.
<דוד צור:>
זו כמות אדירה.
<היו"ר זבולון קלפה:>
האם יש כמות כזו של ניידות שמסוגלת - - -

<תומר רוזנר:>
זה לא הגיוני. זה 20,000 אירועים בחודש.
<שלמה אבוטבול:>
חלק מהטיפול זה לא רק הדוח, אם הגעתי לאותו אדם והופסקה העבירה מבחינתנו זה בסדר.

<תומר רוזנר:>
20,000 אירועים לחודש?

<היו"ר זבולון קלפה:>
ארצית, למה לא?

<תומר רוזנר:>
20,000? זה לא הגיוני.

<דוד צור:>
בעיקר בקיץ, בקיץ יש יותר. מדובר פה בתופעה שיוצאים אליה הכי הרבה ניידות. הקמות רעש זו התופעה של הכי הרבה ניידות ואגב, היא התופעה שהכי פחות באה לידי ביטוי אחרי זה בכתבי אישום או בפעולות חקירה.
<היו"ר זבולון קלפה:>
דוד, בוא נחדד את המספרים, בעצם משמעות הדבר זה סדר גודל של קרוב ל-800 אירועים ביום בפריסה ארצית, כמה מחוזות יש למשטרה?
<דוד צור:>
כן, יש 6 מחוזות, יש 54 מרחבים או משהו כזה, זה הגיוני. זה נתון הגיוני. מה שאני בא להגיד לך הוא שהתופעה יותר מדי מטרידה את המשטרה בכדי שאנחנו פה עכשיו - - -
<היו"ר זבולון קלפה:>
כן, את הנקודה הזו חידדת, הבנו. במקום לעסוק במהות עוסקים בעצם באירועים האלו. 
<דוד צור:>
בדיוק. 
<היו"ר זבולון קלפה:>
אירוע שיכל להיגמר מהר.

<דוד צור:>
עוסקים באירוע שגם לא מגיע למיצוי חקירתי בסוף כי ברובם באים, דופקים בדלת ומפסיקים את האירוע.

<שלמה אבוטבול:>
יכול להיות גם שחלק מהדוחות שלא מוגשים זה אותם אנשים שלא הסכימו ולא אפשרו להיכנס כי אז אתה לא יכול להגיש את הדוח, אתה לא יכול להפסיק את הרעש, אתה עומד חסר אונים בפני האזרח המסכן שיש לו את ההפרעה, וכך זה נראה, גם המשטרה.
<היו"ר זבולון קלפה:>
אפשר שתציגו את ההצעה, המשרד לביטחון פנים?

<דוד אזולאי:>
אני רוצה לשאול רק אם זה כולל את אותו רעש שהרשות המקומית עושה לאזרח וכשמדובר בהפעלת כל מיני - - -
<דב חנין:>
שם לא צריך להיכנס לשום בית חוץ מהבית של חולדאי.

<דוד אזולאי:>
אני לא מדבר על זה, אני מדבר על מקרים שהרשות עושה רעש או מפנה אשפה בשעת בוקר מוקדמת, יש תלונות על זה? אתם מטפלים גם בזה, נגד הרשות המקומית?
<שלמה אבוטבול:>
כן, מטפלים.
<דב חנין:>
איפה טיפלתם? מה טיפלתם? בתל אביב יש אירועי רעש עד 02:00 בלילה שעיריית תל אביב עושה אותם, אני לא ראיתי אתכם באים לבית של חולדאי.
<היו"ר זבולון קלפה:>
המשרד לביטחון פנים, אם אפשר את ההצעה.

<תמר זנדברג:>
אבל מופעים שיש בחוץ הם סוגרים ב-23:00.
<היו"ר זבולון קלפה:>
כמו שצריך.

<תמר זנדברג:>
סליחה, ב"לילה לבן" הראשון בחיי – מה זה "לילה לבן"? אני יודעת שזה לילה שלא ישנים כל הלילה, נכון?
<היו"ר זבולון קלפה:>
לא, זה נקרא בשם אחר, תשאלי את חבר הכנסת אזולאי.
<תמר זנדברג:>
בשעה 23:00 נסגרה ההופעה בפלורנטין.

<דוד אזולאי:>
החוק מאפשר כמה לילות כאלה בשנה.
<היו"ר זבולון קלפה:>
גם "משמר" נקרא לילה לבן?
<תמר זנדברג:>
היינו בהופעה והיא נסגרה. הם אמרו: המשטרה מחייבת לסגור את המוסיקה.
<היו"ר זבולון קלפה:>
המשרד לביטחון פנים, בבקשה.

<יואל הדר:>
אני אקריא את הצעת החוק המתוקנת.
<תומר רוזנר:>
לא צריך להקריא, קודם כל תציג את ההצעה ובסוף אנחנו נקריא, נראה מה חברי הכסת רוצים. תציג את ההצעה.
<היו"ר זבולון קלפה:>
ההצעה הממשלתית.

<יואל הדר:>
לא, אנחנו הסכמנו לתיקונים כבר אז אין טעם לממשלתית.

<תומר רוזנר:>
אתה רוצה את ההצעה הזאת?
<יואל הדר:>
כן, שלכם.

<היו"ר זבולון קלפה:>
אתה הולך ישר על ההצעה של הוועדה?

<יואל הדר:>
הסכמנו, אני חושב שזה בהחלט ראוי מפני שברגע שהוועדה מתקנת בדברים ראויים אנחנו מקבלים את זה.

<דוד אזולאי:>
אולי אפשר לדעת מה ההבדל בין ההצעה של הוועדה להצעה הממשלתית בקצרה?
<תומר רוזנר:>
עוד לא הוצגה הממשלתית. אני אסביר בקצרה את השינויים שאנחנו מציעים לוועדה: אנחנו מציעים שהסמכות שדובר בה כאן תהיה סמכות שאיננה סמכות חיפוש אלא סמכות לכניסה בלבד. אנחנו חושבים שאין פה מקום לסמכות של חיפוש. יחד עם זאת צריך לזכור שלמשטרה תמיד יש את הסמכות הכללית לחפש אם יש חשד לעבירות אחרות. אם למשל אנחנו לוקחים דוגמה של מסיבה המתקיימת באיזשהו יער ויש חשד לעבירות אחרות, עבירות שקשורות לסמים או לדברים אחרים, יש תמיד את סמכות המשטרה לעשות את הדבר הזה.
<תמר זנדברג:>
זה גם היום, בלי החוק החדש.

<תומר רוזנר:>
נכון, ולכן אנחנו חושבים שבמקרה הזה שהוא בחשד לנושא רעש בלבד אין מקום לסמכות חיפוש. יש שאלה שהתעוררה כאן במסגרת ההסתייגויות שהוגשו והיא כרגע לא מטופלת, הנושא של תפיסת דברים. יש פה הסתייגויות שכרגע לא מטופלות בהצעה. אני אחזור רגע על השינויים שמופיעים בהצעה שלנו: השינוי השני המרכזי הוא שינוי שדורש התראה מוקדמת, זאת אומרת, שיהיה סירוב ברור של אותו תופס נכס להפסיק את מטרד הרעש ורק לאחר אזהרה מוקדמת תהיה אפשרות כניסה של השוטר. 
<אלעזר כהנא:>
כניסה זה ברור.
<בועז טופורובסקי:>
לא, זה לא מה שרשום. סעיף (ג) זה לא זה.
<יואל הדר:>
לא, זה סעיף (ב).

<בועז טופורובסקי:>
אין כאן אזהרה לפני כניסה. 

<יואל הדר:>
יש, בנוסח של סעיף (ב).

<בועז טופורובסקי:>
אני קורא את זה.
<יואל הדר:>
לא בנוסח הנכון.
<היו"ר זבולון קלפה:>
אלי בכל זאת הנציג יקרא את הנוסח המתוקן על ידי הוועדה?

<יואל הדר:>
כן, הנוסח מקובל עלינו.

	הוספת סעיף 11א1
	1.
	בחוק למניעת מפגעים, התשכ"א–1961‏, אחרי סעיף 11א יבוא: 

	 
	
	"סמכות כניסה למקום לצורך הפסקת רעש
	11א1.
	(א) היה לשוטר חשד סביר כי במקום מסוים, ובכלל זה במקום המשמש למגורים, מתבצעת עבירה של גרימת רעש לפי סעיף 11(א)(1), וכי המשך ביצוע העבירה גורם להפרעה לשלום הציבור, רשאי הוא להיכנס למקום כאמור בלא צו בית משפט לצורך הפסקת ביצוע העבירה, ובלבד שיש צורך שאינו סובל דיחוי בהפעלת הסמכות כאמור לצורך הפסקת העבירה, ועיכוב בהפעלת הסמכות לצורך קבלת צו בית משפט יסכל את האפשרות להפסקת העבירה באופן מידי.

	
	
	
	
	
	
	(ב) לא יפעיל שוטר את סמכותו לפי סעיף קטן (א) אלא לאחר שהזדהה לפני מי ששוהה במקום בציון שמו, כינויו הרשמי והיותו שוטר, ולא ניתנה לו רשות להיכנס למקום על אף שדרש זאת באופן ברור.

	
	
	
	
	
	
	(ג)
סרב מי ששוהה במקום להפסיק ביצוע העבירה כאמור בסעיף קטן (א), לאחר שנדרש לעשות זאת, רשאי שוטר לנקוט בכל אמצעי סביר הדרוש לשם הפסקת ביצוע העבירה."


<בועז טופורובסקי:>
בקיצור, אין אזהרה. אני שוטר, אני יכול לבוא: שלום, אני שוטר, תנו לי להיכנס. בלי להזהיר, בלי כלום.
<יואל הדר:>
זה מה שרשום ב-(ב).
<בועז טופורובסקי:>
זה לא מה שרשום, אני יודע לקרוא.

<היו"ר זבולון קלפה:>
חבר הכנסת טופורובסקי, אני מציע שתרשמו את ההערות. אנחנו עוברים לאגודה זכויות האזרח, בבקשה.
<לילה מרגלית:>
נקודת המוצא כמובן לדיון היא שהסמכות להיכנס לביתו של אדם ולחפש בו או לא לחפש בו לצורך העניין היא סמכות מאוד מאוד מרחיקת לכת שפוגעת בזכות חוקתית ולכן אנחנו מברכים על הגישה של הוועדה שאומרת שקודם כל צריך לבדוק מה התופעה שדורשת תיקון חקיקתי כזה ומהדיון עולה שבאמת לא הונחה תשתית עובדתית שמצביעה על צורך מובהק כזה. מה גם שמהדיון עלה שמדובר על כמה סיטואציות שונות, זאת אומרת, מצד אחד מדובר - - -
<היו"ר זבולון קלפה:>
מצד שני חשוב לתקן את הרושם, שלא יתקבל רושם שמתוך התיאורים של הדברים – נכון שתשתית עובדתית לא הונחה בפינינו אבל תיאור של דברים, לפי דברי המשטרה ולפי הדברים של נציגי הממשלה השונים ועדות של חבר הכנסת דוד צור, שעד לא מזמן הכיר את העניין מהצד השני, כנראה האירועים האלה דורשים משאבים וזמן רבים מאוד על חשבון פעילות אחרת של המשטרה שהיא הכרחית.

<לילה מרגלית:>
אבל עלו כאן כמה סיטואציות שונות. זאת אומרת, מצד אחד דובר על מצב תיאורטי שבו המשטרה באה לביתו של אדם, האדם מסרב לטפל בבעיה והמשטרה עומדת שם חסרת אונים ולא מסוגלת לטפל בתופעה, ובעצם לא ניתנה שום אינדיקציה כמה התופעה הזאת רווחת אם בכלל, ומצד שני דובר על סיטואציה אחרת, שהמשטרה באה, הבן-אדם כן סוגר את הרדיו או סוגר את הרמקול, המשטרה הולכת ונדרשת לחזור ולא ברור כלל איך הסמכות שניתנת בחוק הזה אמורה בכלל להתמודד עם הסיטואציה.
<אלעזר כהנא:>
זה לא קשור.
<לילה מרגלית:>
אז אם זה לא קשור אז צריך להפריד ולשים את זה בצד. זאת אומרת, בזבוז הזמן שמדובר כאן, שהמשטרה נדרשת לחזור שוב ושוב לאותו מקום בגלל שהבן-אדם סוגר את הרעש ואחר כך שוב ממשיך לעשות רעש לאחר שהמשטרה הולכת, כנראה לא קשור להצעת החוק הזאת. אם כך המצב אנחנו שוב חוזרים לשאלה עד כמה באמת אפשר להגיד שיש מצב שבו המשטרה באה, מבקשת מאדם להתמודד עם בעיית הרעש והאדם מסרב לעשות את זה, עומד שם מול השוטרים ואומר: לא ולא, אני לא מוכן לטפל בבעיה. זה נראה כסיטואציה לא סבירה.
<אלעזר כהנא:>
לא סבירה לאנשים נורמטיביים.
<לילה מרגלית:>
ולכן צריך לבדוק קודם כל עד כמה - - -

<היו"ר זבולון קלפה:>
לך בתור נציגת האגודה יש איזשהן הערות ספציפיות לנוסח המתוקן?
<לילה מרגלית:>
כן. לגבי הנוסח אנחנו מסכימים מאוד שככל שניתנת סמכות כזאת מאוד מאוד חשוב ראשית להבהיר בצורה חד משמעית שקודם כל נדרש מתן אזהרה לאזרח. אני לא חושבת שזה בא לידי ביטוי בנוסח.
<היו"ר זבולון קלפה:>
בסדר גמור, יתוקן.
<לילה מרגלית:>
ולקבוע לתת הזדמנות סבירה להתמודד עם הדבר. דבר שני, מה קורה כאשר המשטרה באה ונגיד מנסים להסב את תשומת לב האנשים בתוך הבית לכך שיש בעיית רעש ולא מצליחים לתקשר עם האנשים, יכול להיות מצב שאנשים בתוך הבית לא שומעים את המשטרה ובמצב כזה מאוד מאוד חשוב גם כן להבהיר - - -
<יואל הדר:>
בגלל הרעש.

<שלמה אבוטבול:>
זאת אומרת שעוצמת הרעש היא גבוהה.

<לילה מרגלית:>
יכול להיות. שוב, אנחנו מנסים לחשוב מהן הסיטואציות הסבירות שיכולות להיות ובמצב כזה נניח שהמשטרה מתחילה בכניסה לתוך הבית, חשוב שברגע שכן יש אפשרות לתקשר עם אנשים שקודם כל יבקשו מהם לטפל בבעיה.
<דוד צור:>
לא שינינו את הוראות הפתיחה באש בחוק הזה.
<לילה מרגלית:>
אני רוצה להשיב בהתייחס לדברים שנאמרו קודם, נקודת המוצא חייבת להיות שגם בהנחה שברוב המכריע של המקרים המשטרה תפעיל את הסמכות בצורה סבירה, לפי התכלית של הסמכות, תמיד בסיטואציה של מתן סמכות למשטרה להיכנס לביתו של אדם או לפגוע בפרטיותו בצורה כזאת או אחרת, תמיד קיים חשש שהסמכות תשמש בסופו של דבר לצרכים אחרים, גם אם לא בכוונה. תמיד חשש לשימוש לרעה של הסמכות, ומאוד חשוב שהחוק יהיה - - -

<היו"ר זבולון קלפה:>
מספיק חד. 
<לילה מרגלית:>
כן.

<היו"ר זבולון קלפה:>
אוקיי. אלעד אטיאס, בבקשה. מהיכן אתה בארץ?
<אלעד אטיאס:>
מזכרת בתיה.
<היו"ר זבולון קלפה:>
ובעקבות מה אתה פה?

<אלעד אטיאס:>
בעקבות מה אני כאן? האמת התלוויתי לחברי מ"ערוץ 10" ומאוד סקרן אותי לדעת, לא הכי הבנתי לאן הדיון הזה הולך ומה המטרה והאם הצעת החוק היא איסור של הקמת רעש בשעה מסוימת, איסור הפעלות מערכות קריוקי או חוק מסוים? זה עדיין לא הובהר.

<היו"ר זבולון קלפה:>
הבנתי. כן, בבקשה.
<אבי פטמן:>
אני מייצג פה את המפעילים אבל למעשה אני מדבר על כל העוסקים בתחום המוסיקה והאירועים בבתים. יש לי בעיה עם ההצעה הזאת כי כל הצעה שיש בה את השימושים במילים "חשד סביר" או "אמצעי סביר" מתורגמת לפעמים - - - 

<היו"ר זבולון קלפה:>
עם הרעש אין לך בעיה?
<אבי פטמן:>
לא, יש לי בעיה גם עם הרעש. אני לא מתנגד לרעש, שיהיה ברור, אני חושב שצריך לפתור - - -
<היו"ר זבולון קלפה:>
אתה לא מתנגד לרעש?
<אבי פטמן:>
אני לא מתנגד לחוק הרעש. אני טוען שרעש הוא בהחלט דבר מטריד.
<היו"ר זבולון קלפה:>
בוא נשים במשוואה, הרי בצד השני של המשקולת יש ציבור הרבה יותר גדול, בוא נסכים עם העובדה הזו לפחות.
<אבי פטמן:>
לגמרי, לגמרי. אבל אני חושב שלפעמים השימוש שהמשטרה עושה - - -
<היו"ר זבולון קלפה:>
ולכן הדיון הזה נעשה פה.
<אבי פטמן:>
לפעמים השימוש וההבנות של המשטרה כשהם מגיעים למקום שהרעש הוא לא נמדד על ידי מכשיר מסוים אלא פשוט על חושיו של השוטר ולקבוע שזה רעש בשעות שהן סבירות לחלוטין גם בחוק – יש לנו מפעילים שהפסיקו להם את אירועים בשעה 17:00 או 18:00. מספיק שהשכן שלי לא מרוצה מהרעש שעשיתי או שלא הזמנתי אותו אז כל מה שהוא צריך זה להתלונן ולהגיד שיש פה רעש, ואם השוטר יגיע למקום הוא יגיד שיש חשד סביר. החוק עוד לא יצא ויש איזה עליהום על נושא הרעש ואנחנו רואים כבר בעיתונים – זה התפרסם ברחובות – שהחרימו ל-15 גורמי רעש כאלה את המערכות הביתיות. אני אומר עוד פעם, אין לי בעיה נגד פורעי חוק וכאלה שמפעילים את האירועים בצורה לא מבוקרת אבל כשאנחנו פוגעים בפרנסה של אנשים, שזו הפרנסה שלהם – נמצאים אתי כאן מפעילים שזו הפרנסה שלהם. הם לא טייקונים, הם הולכים לעשות, המטרה שלהם לשמח אנשים, הם יודעים את הכללים, הם מודעים לשעות אבל עדיין הם נעצרים באירועים, מפסיקים להם את האירועים באמצע, מחרימים ציוד - - -
<היו"ר זבולון קלפה:>
אתה לא רוצה להציג בפנינו תמונה שלצורך העניין אותם מפעילים תמיד פעלו כנראה לפי החוק כי כנראה יש פעמים – הרי המשטרה לא תגיע סתם לאירועים שהם דווקא בשעות המותרות או ברעש הסביר. מן הסתם משטרה גם מגיעה לאירועים שהם קצת חריגים.
<יעל גויסקי:>
גם.

<היו"ר זבולון קלפה:>
ומן הסתם גם היו מפעילים שהיו מורשים ומכירים את הכול.

<אבי פטמן:>
בגלל ה"גם" הזה אני פשוט רוצה שהחוק יובהר יותר נכון.
<היו"ר זבולון קלפה:>
יש לך הסתייגויות ספציפיות לעצם החוק?
<אבי פטמן:>
יש לי הסתייגויות, כן. יעל תמשיך.

<יעל גויסקי:>
אני מייצגת את הארגון.
<היו"ר זבולון קלפה:>
יש לך אישור שתדלן?

<יעל גויסקי:>
כן. אני רוצה רק לחדד את ההסתייגויות מבחינת החוק, ואנחנו גם דיברנו לפני כן. בנוסח החדש –אנחנו מברכים דרך אגב על הנוסח הזה, אנחנו חושבים שהוא הרבה יותר מאוזן מהנוסח הקודם – עדיין קיימת כאן בעיה: אחד, אין אזהרה ולכן חשוב שתהיה.
<היו"ר זבולון קלפה:>
בסדר, הנקודה הזאת כבר הובהרה מקודם.
<יעל גויסקי:>
והדבר השני שהסירוב הוא של מי ששוהה במקום. 
<היו"ר זבולון קלפה:>
את רוצה ליצור חילוק בין שוהה במקום לבין בעל הציוד או מחזיק בנכס?
<יעל גויסקי:>
בעל הציוד או מחזיק במקום. כי, תבין, אתה יכול להיות אורח במסיבה ולהתחצף, או באותו רגע להיות שיכור ובאמת לסרב להפסיק ואתה לא בעל המקום ולא בעל הציוד.
<היו"ר זבולון קלפה:>
בואי תתארי לעצמך את השוטר, אותו שוטר שנכנס - - -

<יעל גויסקי:>
מאוד עצבני ובצדק.

<היו"ר זבולון קלפה:>
לא, לא. הוא עכשיו צריך לבקש מבעל המקום: תביא לי רישום בטאבו, אתה בעל הציוד, תביא לי חשבונית שקנית את הציוד, ואין לזה סוף.

<אבי פטמן:>
לא בעל הציוד, בעל המקום. אני נכנסתי לבית מסוים אני יודע מי בעל המקום בבית.
<היו"ר זבולון קלפה:>
לפני רגע אמר אבי שמדובר במפעילים שמודעים לחוק, מודעים לכללים, מודעים לכול, אז מן הסתם הם יהיו מודעים לכך שלצורך העניין ניתן להפסיק את זה על ידי כל מי ששוהה שם במקום. מן הסתם גם המפעילים יהיו מודעים לדבר הזה והם ידאגו לצורך העניין, יגידו: חבר'ה, אתם עושים לנו נזק ואנחנו לא יכולים כך.
<יעל גויסקי:>
ברשותך, אדוני, אני רוצה לחדד. יכול לקרות מצב ונניח בחדר הוועדה כרגע מתקיים אירוע, דלת הכניסה היא שם ומכשיר התקליטן או הקריוקי נמצא בקצה וכל שוהה במקום זה כל אחד מהנוכחים בוועדה, ומאחר ומדובר באירועים ואירועים שמחים, לפעמים עם אלכוהול, לא כל אחד מדבר יפה או מנומס או פונה לשוטר בצורה ראויה. מה שקורה, אדם ששוהה במקום, כל מה שהוא צריך להיות זה אורח, אולי אפילו השכן שהתלונן, יכול להתחצף, לסרב, ומי בעצם משלם בעד הסירוב שלו? מי עלול? אותו מפעיל קריוקי כי הרי אנחנו רואים מהתקשורת שמחרימים גם ציוד. הציוד הזה מהווה מקור פרנסה לא רק לאירוע עצמו אלא גם לכל אירוע.
<יואל הדר:>
לא כתוב פה החרמה.
<יעל גויסקי:>
עדיין, עובדה שזה הערכה גם של התקשורת, ודיברנו על זה לפני זה, כאשר הראיה היחידה היא ראיה של תלונה של שמועה. יש כאן זכות קניין, יש כאן את הזכות לחופש העיסוק ובעצם עם סמכות מאוד רחבה של שוטר. אנחנו לא נגד ההצעה אנחנו בעד לשפר אותה.
<היו"ר זבולון קלפה:>
בסדר גמור, הנקודה הזאת הובהרה, אני רוצה ברשותכם לעבור הלאה.
<דרור כהן:>
אני רוצה לשאול שאלה קטנה, בבקשה: מה אתה עשית כשהרעש מ-3 ק"מ אצלך בבית? איך אתה פעלת?
<היו"ר זבולון קלפה:>
אני אגיד לך את האמת, אצלי בשבת אני אדיש לדברים.
<דרור כהן:>
סבלת בשקט? מה היום אזרח עושה?

<היו"ר זבולון קלפה:>
אני מתאר לעצמי שהוא באופן טבעי ירים טלפון למוקד עירוני, משטרה או השד יודע למי.

<דרור כהן:>
אתה מבין שיש הבדל גם אם אתה עושה את זה בתוך בית לבין אם אתה עושה את זה בחורשה המקומית ליד? זאת אומרת, אין התייחסות לשום סעיף בחוק הלקוני הזה, אין שום דבר.
<היו"ר זבולון קלפה:>
התייחסות למה?
<דרור כהן:>
התייחסות לכך שהוא הפעיל את הרעש במקום ציבורי או למקום מגורים. 
<יואל הדר:>
שם אין בעיה בכלל.

<היו"ר זבולון קלפה:>
במקום ציבורי למשטרה עומדת הזכות מלכתחילה להיכנס בלי שום מגבלה. כל המגבלה נוצרה באזורים של בתי מגורים, שם הבעיה ושם החיכוך גדולים יותר ושם גם מהתיאורים שקיבלנו פה מדובר בעשרות-אלפי מקרים בשנה, בחודש אפילו היינו אומרים כבר. 
<דרור כהן:>
אבל אני אחדד את מה שאבי פטמן אמר, מה קורה אם שכן שלך רוצה לסגור לך את המסיבה. הרי אנחנו בתור מפעילים, בתור כאלה שבאים ועושים מוסיקה, משמחים את בעל הבית שהוא משמח את האנשים שלו, אתם בעצם בתור המפעילים לא יכולים להיות קשורים, אתם צריכים להוציא אותנו מהסיטואציה הזאת ולתת לנו גם איזושהי חשיבה בנושא החוק הזה.
<היו"ר זבולון קלפה:>
אתה בתור מפעיל צריך לדעת את הכללים ואת החוקים ולבוא ולהגדיר לבעל אותה מסיבה, להגיד לו: אדוני, אני עד שעה מסוימת, זה הווליום שאני יכול.
<דרור כהן:>
זה מה שאנחנו עושים.

<היו"ר זבולון קלפה:>
בבקשה, זהו. כל זמן שאתם פועלים במסגרת הכללים והחוקים אף אחד לא יבוא אליכם בשום טענה, ודאי לא המשטרה שהיא אמונה על שלטון החוק. לכן אני אומר עוד פעם, כל זמן שהדברים פועלים במסגרת הכללים והחוקים אני לא רואה בעיה, החוק בא למקומות שבהם למשטרה אין את היכולת להיכנס בגלל שמדובר בבית מגורים או אחרי השעות.
<ערן אבידן:>
הם נכנסים לכל המקומות.

<היו"ר זבולון קלפה:>
סליחה, לא קיבלת רשות דיבור. או לאחר השעות שהחוק מאפשר את הפעילויות האלה.
<דרור כהן:>
אבל בשטח אנחנו רואים וחווים שהם נכנסים לכל מקום שהם רוצים, הם מחרימים לנו ציוד, הם עושים מה שהם רוצים.
<אבי פטמן:>
בכל השעות.

<דרור כהן:>
בכל השעות. וגם אם אני עובד בקצב הוא יכול למדוד את הסאונד.
<היו"ר זבולון קלפה:>
אנחנו נבקש תכף מהמשטרה אבל לפני כן אני רוצה לעבור לח"כים ברשותכם. חבר הכנסת דב חנין, ולאחר מכן חבר הכנסת בועז טופורובסקי.
<דב חנין:>
תודה רבה לך, אדוני היושב-ראש. אנחנו נמצאים בדיון שהוא גם חשוב וגם עקרוני ולכן אנחנו צריכים לעשות אותו בצורה מאוד רצינית ומעמיקה.
<היו"ר זבולון קלפה:>
כמו שקורה עד עכשיו.

<דב חנין:>
בהחלט. ואני שמח, אדוני, שאתה התחלת באמת עם הדרישה לקבל נתונים למה אנחנו צריכים באמת לתקן את החוק. אבל לפני שאני מגיע לסוגיה עצמה אני באמת רוצה לתקוף את השאלה האם יש צורך בחוק הזה מזווית אחרת שהיא זווית מאוד מאוד מעשית. לפני כמה ימים התקיים בעירי, תל אביב-יפו, אירוע מאוד מאוד יפה שנקרא בשם "לילה לבן". הרבה מאוד אנשים נמצאים ברחובות העיר וחוגגים ושמחים ויש הרבה רעש ושמחה אבל זה קורה פעם בשנה וזה בסדר. ישנה קבוצה שרצתה לחגוג את הערב הזה בצורה אחרת במחאה על כל מיני דברים שקורים בעיר והם הכריזו על מסיבה שהם קראו לה "לילה שחור", ואת אותה מסיבה הם ארגנו במקום שנמצא בדרום תל אביב שנקרא בשם "בית אחותי".
<דוד צור:>
זה דיון הבא לדעתי, לא?

<דב חנין:>
לא, זה הדיון הזה. המשטרה באופן נמרץ – אותה משטרה שלא כל כך מצליחה להתמודד עם המצב הקבוע של שטח הפקר מוחלט שמתנהל בדרום תל אביב ושל קטסטרופה מוחלטת של אי בטיחות של אנשים מכל הסוגים שחיים באזור הזה – אבל המשטרה נחלצה בעוצמה אדירה ובשעה 22:00 לפי השעון פרצו כוחות משטרה ל"בית אחותי", קטעו את המסיבה, אתם יודעים, מסיבה יש בה רעש, עצרו שניים מהמארגנים, הכריזו על המסיבה כהתקהלות בלתי חוקית.
<תומר רוזנר:>
מקום סגור?

<דב חנין:>
מקום סגור. וכך שמו באמת את הקץ למפגע הרעש הנורא שהתנהל שם. את זה הם עשו בלי החוק, את זה הם יכלו לעשות לפי החוקים הקיימים היום.
<תומר רוזנר:>
ספק, ספק גדול.

<דב חנין:>
גם לי יש ספק גדול אבל - - -

<היו"ר זבולון קלפה:>
סליחה, חבר הכנסת חנין, אנחנו לא ניכנס פה - - -
<בועז טופורובסקי:>
זה לא החוק.

<היו"ר זבולון קלפה:>
בדיוק.

<בועז טופורובסקי:>
לא בגלל מפגע רעש הפסיקו, בגלל שלטענתם היתה התקהלות בלתי חוקית.
<תומר רוזנר:>
בתוך בית? איך אפשר?
<דב חנין:>
איך אפשר להתקהל באופן בלתי חוקי בבית?

<עלוה קולן:>
זה כתוב בחוק, בבית אין התקהלות בלתי חוקית.
<דב חנין:>
לכן כל העניין מעורר ספקות. מה שאני בא לומר, אדוני היושב-ראש - - -

<דוד צור:>
גם לשאול שאלות גם להשיב את התשובות וגם לנהל דיון על משהו שהוא בכלל לא הדיון, אין פה מי שיענה על זה.
<דב חנין:>
חבר הכנסת צור, אני מאוד מאוד מעריך את העובדה שלא פשטת את המדים, אתה נחלץ להגן על המשטרה גם בדברים שאתה לא מכיר. גם בדברים שאתה לא מכיר.
<דוד צור:>
אבל אין פה מי שיענה לך על הדיון הזה.
<דב חנין:>
חבל, פשוט חבל.
<היו"ר זבולון קלפה:>
חבר הכנסת חנין.

<דוד צור:>
אבל למי אתה מפנה את השאלות?

<דב חנין:>
אני אענה עליהן, אם אתה תשאל שאלות אני אענה עליהן.

<דוד צור:>
אני לא שואל, אני שואל מי יענה לך כי זה לא הנושא. זה אירוע ספציפי שאתה רוצה עליו תשובה, לא?
<דב חנין:>
לא, אני לא רוצה תשובה, אני רוצה להבהיר נקודה.
<שלמה אבוטבול:>
אבל לא צריך להשמיץ את המשטרה, אתם מעלים פה דברים - - -
<דב חנין:>
להשמיץ את המשטרה? חס ושלום, בשום פנים ואופן, אני אף פעם לא משמיץ את המשטרה, אני תמיד בא בטענות שהן מאוד בדוקות, אדוני. הדברים שאתה אומר הם מיותרים, מיותרים. חבל שנאמרו וכדאי שיימחקו מהפרוטוקול. הדברים שאני אומר הם אחרי בדיקה אבל אני רוצה לחזור לנושא.
<היו"ר זבולון קלפה:>
לנושא שלנו.

<דב חנין:>
אני רוצה לחזור לנושא, אני העליתי את הנושא הזה לא מכיוון שזו הזירה לברר את אותה פרשה אלא כדי להראות פרקטיקה של המשטרה שמתנהלת היום כשעוד אין את הסמכויות האלה.
<היו"ר זבולון קלפה:>
לא בהכרח שנדון דומה לראיה אבל בסדר.
<בועז טופורובסקי:>
אם היא רוצה להפסיק היא יכולה, זה מה שאתה אומר. 
<דב חנין:>
בדיוק, אם היא רוצה להפסיק היא יכולה, ולכן אני מגיע, אדוני היושב-ראש, לשאלתך מה בעצם חסר למשטרה מבחינת כוחותיה היום לפעול בצורה נמרצת כשהיא חושבת שהיא צריכה לפעול בצורה נמרצת. אני לא נכנס לשאלה האם אני חושב שהיא צריכה לפעול. כשהמשטרה חושבת שהיא צריכה לפעול בצורה נמרצת יש לה כלים ואמצעים לפעול בצורה נמרצת, לעיתים אפילו נמרצת מדי. 
<שלמה אבוטבול:>
 - - -
<דב חנין:>
אדוני, אני הקשבתי לך בקשב רב, אני שמעתי גם את הדברים המיותרים שלך קודם ואני עכשיו מבקש שתיתן לי לומר את דברי, בסדר? אני אומר את עמדתי בדרך כלל, לא את עמדתך. השאלה הגדולה היא האם יש - - -
<היו"ר זבולון קלפה:>
חבר הכנסת חנין, אני חושב שאין זה ממנהגנו בוועדות הכנסת, לפחות איך שאני מורגל, לפגוע או להעליב עובדי ציבור.
<דב חנין:>
בוודאי, כשהוא אומר שאני משמיץ את המשטרה? אדוני היושב-ראש, אתה היית צריך להעיר לו. אבל אני לא רוצה להעיר לך, אדוני, אני רוצה לחזור לדיון כי הדיון הזה הוא חשוב.
<היו"ר זבולון קלפה:>
לדיון שלנו.
<דוד אזולאי:>
אני לא שמעתי פה שום השמצה, אחרת הייתי מגן על המשטרה, אני לא אתן להשמיץ את המשטרה.
<דב חנין:>
אני רוצה, אדוני, לחזור לשאלה החשובה שאתה העלית בתחילת הדיון. אם באים לתקן השאלה היא מה מקולקל. אם אין משהו מקולקל לא צריך לתקן אותו. יש משהו מקולקל בואו תסבירו לנו ותשכנעו אותנו שמשהו מקולקל, משהו לא תקין ונשתכנע. אני מבין מהתשובות שאתם נתתם, אני לפחות לא הצלחתי להשתכנע, אולי יש מחברי שהצליחו אז אני אשמע מהם בהמשך הדיון שבאמת משהו כל כך מקולקל שצריך את הסמכויות הנוספות כדי לתקן אותו. איפה הבעיה, איפה הבעיה של החוק?
<היו"ר זבולון קלפה:>
חבר הכנסת חנין, הספק הזה כבר הובהר מספיק לפני כן, יש עוד שאלות נוספות?
<דב חנין:>
אדוני היושב-ראש, תשמע, אתה רוצה לנהל דיון? אתה רוצה לאפשר לי להביע את דעתי?
<היו"ר זבולון קלפה:>
אני שומע את דבריך.

<דב חנין:>
אני אשמיע את דעתי ואני אשמיע את דעתי - - -
<היו"ר זבולון קלפה:>
בבקשה, אבל במסגרת הזמן.

<דב חנין:>
במסגרת זמן, אז תקבע את הזמן ואני אשתדל.

<היו"ר זבולון קלפה:>
3 דקות לכל אחד.

<דב חנין:>
יפה, אז מעכשיו 3 דקות. 

<היו"ר זבולון קלפה:>
לא, לך זה סיום כבר. 3 דקות לכל אחד מפה ואילך.
<דב חנין:>
למה השאלה הזו היא שאלה מאוד חשובה? כי אנחנו עוסקים פה באינטרסים ציבוריים שאנחנו רוצים להגן על שני הצדדים של המשוואה. אנחנו רוצים להגן על הציבור ממפגעי רעש מיותרים אבל אנחנו גם רוצים להגן על הציבור מפגיעות מיותרות בפרטיות ולכן שאלת האיזון היא שאלה מאוד מאוד קריטית. אני מברך את התיקונים שהציע הייעוץ המשפטי של הוועדה, למשל חיפוש במקרה הזה הוא לגמרי מיותר. אם יש מפגע רעש הרי מפגע רעש זה מפגע ספציפי. חסרונו הגדול ויתרונות הגדול של מפגע רעש ששומעים אותו, לא צריך לחפש, אתה שומע באוזן אם יש רעש, אם אתה לא שומע אז כנראה שאין רעש, אתה לא צריך לחפש. אז לכן סמכויות החיפוש פה לא נדרשות וטוב שהן ירדו ואני מברך את המשרד לביטחון פנים והמשטרה שהסכימו לתיקון הזה. 
<היו"ר זבולון קלפה:>
ומשרד המשפטים.
<דב חנין:>
ומשרד המשפטים. אני רוצה לומר, כיוון שאנחנו עוסקים פה באמת, כמו שנאמר לפני, בזכות שהיא זכות חוקתית, הזכות לפרטיות שהיא מעוגנת מכוח סעיף 7 לחוק יסוד: כבוד האדם וחירותו, זה לא רק שאלה של מה ננסח פה בחקיקה אלא שאלה גם שמה שננסח פה בחקיקה יצטרך לעמוד במבחני חוקתיות ולכן אני מבקש לייצר חוק שבאמת יעמוד במבחנים האלה. 
עכשיו אני מגיע להערות הקונקרטיות שלי וכל הערה שלא תתקבל, אדוני היושב-ראש, אנא רשמו אותה כהסתייגות כי אני מבקש להעלות אותה במליאה. בסעיף  11א1(א) המבחן הוא מבחן החשד הסביר. מבחן החשד הסביר, כולנו יודעים, זה אחד הנושאים שנדונו הכי הרבה בפסיקה, כמעט. זה אחד הביטויים הכי עמומים והכי לא מוגדרים שקיימים בפסיקה. למבחן הזה של החשד הסביר, בהרבה מאוד מצבים יש מאחוריו רציונל, כי אתה לא יכול באמת להגדיר עד הסוף ולכן קבעת איזה מושג עמום שמתפרש לפי הסיטואציה. במקרה שלנו אני לא חושב שהמבחן הזה מתאים, אני חושב שהסוגיה של רעש מאפשרת לנו לייצר מבחן יותר מתאים. אני חושב שהמבחן היותר מתאים הוא ידיעה ברמה הקרובה לוודאות, או ברמה של ודאות קרובה, שאכן יש רעש. זה לא משהו שאתה צריך לחשוב.
<אלעזר כהנא:>
אל"ף, אדוני, החשד הסביר הזה הוא לגבי המשך הנסיבה. 
<היו"ר זבולון קלפה:>
סליחה, רגע, אדוני.
<דב חנין:>
החשד הסביר הוא לגבי ביצוע העבירה של גרימת רעש.
<אלעזר כהנא:>
תקרא את המשך הסעיף.
<דב חנין:>
לא, אני אומר, החשד הסביר – בסעיף 11א1(א) "מבצעת עבירה של גרימת רעש".

<אלעזר כהנא:>
אדוני יקרא את המשך הסעיף ויראה שהחשד הסביר מתייחס להמשך שלו ולא עליו. 

<דב חנין:>
אבל אני קורא את הטקסט.
<תומר רוזנר:>
לא הבנתי את התשובה שלו, מה זאת אומרת "החשד הסביר לא מתייחס לעבירה"?

<דוד צור:>
לגבי המקום.
<אלעזר כהנא:>
אני אומר שהרי ההמשך, "וכי המשך ביצוע העבירה גורם להפרעה לשלום הציבור", שם אתה צריך חשד סביר.
<תומר רוזנר:>
אז אפשר להעביר את זה לשם.

<דב חנין:>
מאה אחוז, אז בסדר, מצוין. 

<אלעזר כהנא:>
אפשר להחליף את זה בניסוח.

<דב חנין:>
מאה אחוז, אני מקבל את זה. אני מקבל, אני חושב שהתיקון שלך מצוין. הנושא של ביצוע עבירה של גרימת רעש צריך להיות ברמה של ידיעה או ברמה של ודאות קרובה, הנושא של הפרעה לשלום הציבור זה חשד סביר. מקובל עלי. 
<היו"ר זבולון קלפה:>
חבר הכנסת חנין, לסיום.

<דב חנין:>
זה כבר הסתייגויות, אדוני, אני פשוט חייב לפי התקנון לנמק אותן. הנקודה השנייה, אני חושב שצריך להיות ברור מתוך הסעיף, הבנתי מחילופי הדברים שהיו שהדבר הזה יובהר אבל אני רק רוצה שלפחות כוונתי תובהר, שהכניסה תיתפס כסוג של מוצא אחרון, היא תתרחש אחרי שנעשתה דרישה להפסיק את הרעש. לא נענתה הדרישה להפסיק את הרעש ואז נעשית כניסה. אני רוצה שהדבר הזה פשוט יהיה ברור, אם הוא מוסכם אז הוא מוסכם על כולנו. 
<היו"ר זבולון קלפה:>
זה מוסכם.

<דב חנין:>
לגבי סעיף (ג), גם כאן הניסוח הוא רחב מדי. הוא רחב מדי לגבי העבירה הספציפית של מניעת רעש. מה זה "לנקוט בכל אמצעי סביר הדרוש לשם הפסקת ביצוע עבירה"? אני חושב שהניסוח צריך להיות הרבה יותר רזה והניסוח המספיק לצורך העניין כשאותו אדם מסרב להפסיק את ביצוע העבירה הוא שהשוטר רשאי לנקוט באמצעי שהוא דרוש להפסקת ביצוע העבירה, למה צריך "בכל אמצעי סביר"? אמצעי שנדרש להפסקת הרעש זה האמצעי שאתם צריכים. 
<היו"ר זבולון קלפה:>
זה רשום שם בגוף ההצעה, דרך אגב, כסיום, לשם הפסקת ביצוע העבירה.
<דב חנין:>
אני לא יודע, אני קורא טקסט. 
<היו"ר זבולון קלפה:>
אני קורא גם, אנחנו קוראים מאותו טקסט, תזכור. 

<דב חנין:>
אז אני אקרא את הטקסט כפי שהוא לפני כי אין לי ברירה.

<היו"ר זבולון קלפה:>
"רשאי שוטר לנקוט בכל אמצעי סביר הדרוש לשם הפסקת ביצוע העבירה".
<דב חנין:>
מאה אחוז, אז על זה הוויכוח. מאה אחוז. אבל אנחנו עוסקים בחוק, אדוני היושב-ראש, וכל מילה פה חשובה ואני מציע: במקום "כל אמצעי סביר" – "רשאי שוטר לנקוט באמצעי הדרוש לשם הפסקת ביצוע העבירה", "האמצעי הדרוש".
<חמד עמאר:>
תוריד את "הסביר".

<היו"ר זבולון קלפה:>
בסדר גמור, תודה רבה. חבר הכנסת בועז טופורובסקי. 

<בועז טופורובסקי:>
אני אתחיל בזה שלמעט ההסתייגויות האחרונה אני מצטרף להסתייגויות של חבר הכנסת חנין. אני חייב להגיד, אני חושב שהמשטרה עושה עבודה מצוינת, אני חושב שזו באמת מגיפה ואני חושב שאנחנו צריכים לתת כלים למשטרה כדי להפסיק את הבעיה הזאת ואת המגיפה הזאת. אבל לפי מה שהוסבר לי כאן אני לא רואה למה צריך את החוק, כי נכון להיום, בפעם האחרונה שעשיתי רעש והזמינו משטרה – זה קרה לפני כמה שנים – כשבא שוטר הפסקנו את הרעש. אז נכון, אני בן אדם יחסית נורמטיבי אבל כשהייתי במסיבה של אנשים שכנראה היו קצת פחות נורמטיביים אז גם סגרו להם את החשמל. נאמר לנו כאן הסבר שהשוטר ייכנס והאמצעי הסביר שהוא ישתמש בו במידה ולא יפסק הרעש זה לסגור את המערכת. אני לא יודע, לדעתי לסגור חשמל לכל הבית – שאפשר לעשות היום, שעושים היום אפילו - - -
<אלעזר כהנא:>
אי אפשר לסגור.
<יואל הדר:>
היום זה עבר לתוך הבית. רק שתדע, לוח החשמל פעם היה בחוץ, היום זה בפנים.
<חמד עמאר:>
להפך, פעם היה בפנים, היום בחוץ.
<בועז טופורובסקי:>
אז בואו נתקן את החוק שיוציאו את ארונות החשמל החוצה.

<אלעזר כהנא:>
אולי בגלל שלא היתה להם את הסמכות לעשות את מה שהם צריכים לעשות בדיוק אז הם נאלצים לנקוט בכל מיני מעקפים.
<היו"ר זבולון קלפה:>
חבר הכנסת טופורובסקי.

<בועז טופורובסקי:>
אני בא ומדגיש שאני חושב – גם אם הנושא עם לוחות החשמל זה נכון – אבל אני מדגיש, אני חושב שבשביל למנוע עבירות מעוטות, פגיעה בחופש הפרט, בזכות הקניין, כמו להיכנס לתוך בית פרטי של בן אדם ולהשתמש באמצעים סבירים, מה שזה לא יהיה, בשביל לפתור את זה, לדעתי זה מוגזם וזה קצת בעייתי. אני אנסה לקצר, את ההסתייגויות הראשונות בסעיפים (א) ו-(ב) של חבר הכנסת חנין אני מקבל. לגבי סעיף (ג), אני מתחיל עם "מי ששוהה במקום", לדעתי כדאי לצמצם את זה ל"בעל המקום או בעל מערכת הבידור" או מי שעושה את הרעש הזה. אם אחד משני אלה סירב להפסיק את ביצוע העבירה אז אנחנו נותנים כי זה לא כל מי ששוהה במקום. זה דבר אחד. הדבר השני, ההסתייגות שלך ל"באמצעי הדרוש לשם הפסקת ביצוע העבירה" לדעתי היא הסתייגות מחמירה, חבר הכנסת חנין, והיא קצת בעייתית. אני לא יודע עדיין איך לנסח את זה אבל איכשהו חייבים - - -
<דב חנין:>
אולי במקום "אמצעי דרוש" - "בכל אמצעי שהוא חיוני"?
<בועז טופורובסקי:>
אומנם יש לי שני תארים במשפטים אבל אני לא מספיק – אני לא מבין, החרמה של הציוד - - -
<תומר רוזנר:>
זאת שאלה מטרידה. 
<אלעזר כהנא:>
זה לפי הפסד"פ, זה חוק אחר. החרמה היא תפיסת חפצים לפני פסד"פ, זה לא קשור הצעה הזאת.
<תומר רוזנר:>
היא יכולה להיחשב אמצעי סביר?
<אלעזר כהנא:>
לא, כי להפסיק לא צריך לתפוס, אפשר לנתק. התפיסה היא כשיש צורך וזה לפי פקודת סדר הדין הפלילי.
<תומר רוזנר:>
התשובה היא שהם יוכלו לתפוס.
<היו"ר זבולון קלפה:>
חבר הכנסת טופורובסקי, סיימת?

<בועז טופורובסקי:>
לא, אני רק מדגיש שאני רוצה איזשהו נוסח שאינו בעייתי.

<תומר רוזנר:>
אתה רוצה שהם לא יוכלו לתפוס?
<בועז טופורובסקי:>
שהם לא יוכלו לתפוס.

<תמר זנדברג:>
שהם לא יוכלו להחרים.
<תומר רוזנר:>
זו תפיסה.

<אלעזר כהנא:>
זה חוק אחר, זה לא פה.
<תומר רוזנר:>
זה לא חוק אחר. ברגע שהם נכנסו רוצים חברי הכנסת להגביל את האפשרות לתפוס חפצים אז אפשר להגביל את ההגבלה הזו.
<אלעזר כהנא:>
אז רק בעבירה הזאת אסור לתפוס חפצים וכל עבירה אחרת מותרת?
<תומר רוזנר:>
כן, זה מה שהם רוצים. זה מה שחברי הכנסת רוצים, אתה יכול לא להסכים. 
<תמר זנדברג:>
 מה זה "בכל עבירה אחרת"? זאת לא עבירה פלילית, זו עבירה מסוג עוון.
<אלעזר כהנא:>
עבירה פלילית מסוג עוון. 

<תמר זנדברג:>
זו עבירה מסוג עוון.

<אלעזר כהנא:>
היא פלילית. גברתי, גם תקיפה זו עבירת עוון, גם מרמה.
<תמר זנדברג:>
מאה אחוז, בסדר.
<היו"ר זבולון קלפה:>
חברת הכנסת תמר זנדברג, רשות הדיבור שלך עוד רגע. חבר הכנסת דוד צור.
<דוד צור:>
אני רוצה לומר שיש פה באמת לדעתי חוק שמאפשר לאזן. דווקא אני מפנה את הדברים שלי לאגודה לזכויות האזרח שמאוד חרדה ובצדק לזכות הקניין והזכות של האדם לביתו, ובעניין הזה, מכיוון שגם אני מכיר בסך הכול את הכרוניקה הנוהגת, ולרוב המשטרה היא גורם שבא להגן על האזרח, פה יש איזושהי התייחסות – גם אם היתה פה אמירה לא ראויה כלפי חבר הכנסת דב חנין, שיש לי הערכה גדולה מאוד לפעילות הפרלמנטרית שלו וגם להאיר את עינינו בהרבה מאוד מקומות שאנחנו לא תמיד מסתכלים עליהם – אני חושב שבא פה השר לביטחון פנים, הניח פה הצעה כדי לתת כלים למשטרה לשמור על האזרחים, והזכויות של הפרט אמורות להיגמר איפה שמופרות זכויותיהם של רבים אחרים שאין פה התייחסות וכמעט מפקירים את הזכות שלהם גם לשקט ושלווה, לחיים נורמליים. 
ראינו גם, אגב, סכסוכי שכנים שהתדרדרו בעקבות אירועי רעש עד כדי רציחות, ולכן, מבלי להלך פה אימים על אף אחד אני אומר, ניתנה פה סמכות מאוזנת בסך הכול עם התיקונים שנעשו פה בוועדה, וטוב שנעשו כך. אני לא חושב שצריך להחריג בחוק הזה כל מיני בקשות אחרות שלא נמצאות ממילא בחוקים אחרים בעניין של תפיסת חפצים וכדו'. טוב שסמכות החיפוש הורדה מכאן, אני גם אמרתי את זה אז במליאה לשר, אני לא חושב שהיה צריך לתת פה סמכות חיפוש נלוות כי ממילא גם החוקים האחרים מאפשרים. והיה ונכנס ויש שם אירוע מסוג פשע שמתרחש כמו סחר בסמים וכן הלאה אז ממילא קמה להם הזכות הזאת ולכן אני לא חושב שצריך פה לתת זכות נפרדת. 
אני חושב שכן צריך במשטרה להוציא הנחיות פנימיות שכן מאפשרות את הספק בידי מי שרוצה כן להפסיק את הרעש אבל, כמו שנאמר פה, לא שמע או לא ידע ולכאורה באמת באופן תמים לא פתח. אז אני חושב שהנחיה כזאת של חובת האזהרה לכאורה שמוטרדים ממנה פה כן יש לה מקום ואני חושב שצריך לאשר את החוק הזה.
<היו"ר זבולון קלפה:>
תודה רבה. חברת הכנסת תמר זנדברג.

<תמר זנדברג:>
תודה. קודם כל אני מצטרפת לדברים שנאמרו על-ידי חברי הכנסת דב חנין ובועז טופורובסקי לגבי הרציונל, נקרא לזה, של החוק הזה. המציאות שהוצגה כאן ממה שמוכר לי – בדרך כלל אני לא אוהבת לדבר מהניסיון האישי כי אני יודעת שהוא לא מייצג אבל באמת מהניסיון האישי שלי, עד היום, כשהחוק הזה לא היה בתוקף, לי יצא להיות במסיבות שנסגרו על-ידי המשטרה. יותר מזה, יצא לי – וסליחה שאני אומרת את זה – לראות משטרה מוזמנת לתינוק שבוכה בלילה, יצא לי שבגן ילדים של הבת שלי הילדים לא יצאו החוצה לחצר בשעות מסוימות כי השכנים התלוננו על רעש, יצא לי שמשטרה הוזמנה בגלל גרירת רהיטים על משפחה מרובת ילדים שגרה בקומות העליונות של ההורים שלי ובערב הם היו גוררים את המיטות ובאה משטרה בגלל זה. 
כלומר, צריך להבין – ודווקא בכוונה אני לא מתייחסת כרגע למסיבות ולקריוקי ולתקליטנים, אלא לכך שהרחבת סמכויות יכולה לשמש, ויש מקרים אחרים שבהם ראינו שכבר משמשת, לדברים נרחבים הרבה יותר. ולכן על אחת כמה וכמה וכמה, כפי שנאמר על-ידי האגודה לזכויות האזרח, אם אנחנו נותנים סמכות שהיא סמכות חמורה, היא סמכות חריפה, להיכנס למקום שהוא פרטי צריך לנהוג בשום שכל. לכן אני מציעה הסתייגויות כדלקמן: קודם כל אני מברכת את הוועדה והיועץ המשפטי על השינויים שכבר הוכנסו. אני רוצה להציע מספר שינויים נוספים: דבר ראשון, אני גם שמחה על ההערה שנוספה כאן לגבי האזהרה, אבל אני רוצה מעבר לזה להוסיף לפני סעיף (ג) בקשה מהשוטר למדוד את הרעש. כלומר, שאותה כניסה תעשה רק לאחר שהרעש נמדד על מנת שלא יקרה מצבים כמו למשל - - -
<רינה פרנקל:>
זה בלתי אפשרי.

<היו"ר זבולון קלפה:>
חברת הכנסת תמר זנדברג, את תתקדמי, זה בסדר, אנחנו שומעים ורושמים. היתכנות תכף נשמע, נראה אם יש היתכנות בכלל.
<תמר זנדברג:>
איך השוטר יודע אם זה רעש לפי החוק או לא? 
<אבי פטמן:>
אני רוצה שתראי נוסחה, תגידי לי אם שוטר משתמש בה.
<היו"ר זבולון קלפה:>
חברת הכנסת זנדברג, את באמצע הסתייגויות, תכף נברר.

<תמר זנדברג:>
פשוט נאמר כאן שיש הגדרה של רעש בחוק למניעת מפגעים, בחוק הזה במקום אחר, אז בוא נשמע איך הוא - - -
<אבי פטמן:>
זו הנוסחה שהשוטר צריך לעשות כדי למדוד רעש.

<תמר זנדברג:>
אני רוצה לשמוע מהמשטרה איך השוטר יודע. דבר שני, בנוסף לאותה אזהרה אני מבקשת, זה אולי דבר אפילו יותר פשוט מזה, שאפילו לפני האזהרה אחרי שהשוטר נכנס לבית, שהוא יבקש שוב אחרי הכניסה לבית להפסיק את הרעש מבעלי המסיבה עצמה. כי אזהרה – גם אם אותו אדם הפסיק את הרעש ניתנה לו אזהרה ואז ישר אפשר לעצור.
<היו"ר זבולון קלפה:>
בסעיף (ג) המילה הראשונה "סירב".
<אלעזר כהנא:>
"סירב... לאחר שנדרש לעשות זאת".

<תמר זנדברג:>
גם היום לפי מה שאמרתם השוטר מגיע לבית ומבקש את הפסקת הרעש, נכון? אם הוא סירב לעשות את זה החוק הזה מבקש סמכות להיכנס לבית.
<תומר רוזנר:>
אבל זה כתוב, תמר.
<היו"ר זבולון קלפה:>
בסעיף (ג).

<תומר רוזנר:>
"סירב... לאחר שנדרש לעשות זאת".

<תמר זנדברג:>
עוד פעם, אני אומרת שוב, אחרי הכניסה לבית. 
<היו"ר זבולון קלפה:>
זה אחרי הכניסה לבית.

<תומר רוזנר:>
זה כתוב בסעיף (ג).

<יואל הדר:>
גברתי, לא כתוב שהשוטר צריך לרדת על הברכיים פה, זה לא כתוב.
<היו"ר זבולון קלפה:>
לא, לא, סליחה.

<תמר זנדברג:>
בינתיים לא נראה לי שיש מצב שבו איפשהו - - -
<היו"ר זבולון קלפה:>
חברת הכנסת זנדברג, סעיף (ג) "סירב מי ששוהה במקום להפסיק ביצוע העבירה כאמור בסעיף קטן (א), לאחר שנדרש לעשות זאת", זה עונה על ההסתייגות?
<תמר זנדברג:>
לא, אני לא רואה איפה כתוב בסעיף (א) שהוא מתבקש לעשות את זה.
<היו"ר זבולון קלפה:>
ב-(ג) הוא יתבקש לעשות את זה, ב-(ב) השוטר נכנס לבית, הזדהה בתפקידו כשוטר.
<תומר רוזנר:>
פה נוסיף שזה לאחר שהזהיר.
<תמר זנדברג:>
מצב העניינים הוא כזה: היום השוטר מגיע לבית ומבקש להפסיק את הרעש, זה המצב היום.

<היו"ר זבולון קלפה:>
והדלת נעולה.

<תמר זנדברג:>
והדלת נעולה. החוק הזה עוסק במצב שבו מסרבים להכניס אותו לבית ואז סעיף (א) נותן לו את הסמכות להיכנס לבית. עכשיו אני אומרת: לאחר שהוא נכנס לבית, ברור שזה קרה אחרי שכבר היה סירוב, לאחר שהוא נכנס לבית, לפני שהוא יכול לעשות כל דבר אחר, לפני שהוא יכול לעשות מה שכתוב בסעיף (ג), הוא יבקש שוב להפסיק את הרעש.
<תומר רוזנר:>
זה מה שכתוב פה. תגידי מה את רוצה לנסח. 

<היו"ר זבולון קלפה:>
סעיף (ב) הוסיף את החלק שהשוטר הזדהה לפני בשמו וכינויו והכול, ואז בא סעיף (ג) ואומר: כשהוא נכנס לבית הוא מבקש והוא קיבל תשובה של סירוב.
<תמר זנדברג:>
אז זה חסר, זה שהוא ביקש שוב.
<היו"ר זבולון קלפה:>
אבל זה כתוב ב-(ג), אני לא מבין.

<תומר רוזנר:>
כתוב: "לאחר שנדרש לעשות זאת". אם את רוצה להוסיף משהו תגידי מה את רוצה להוסיף.
<תמר זנדברג:>
"לאחר שנדרש לעשות זאת כאמור בסעיף קטן (א)", עכשיו אני חוזרת לסעיף (א) ואני לא רואה שזה כתוב שם.
<היו"ר זבולון קלפה:>
סעיף (א) הכוונה מתייחס לעבירה.
<אלעזר כהנא:>
"העבירה כאמור בסעיף הקטן (א)".
<היו"ר זבולון קלפה:>
בסדר?

<תמר זנדברג:>
אוקיי, זה לא ברור.
<אלעזר כהנא:>
ברור מאוד, זה ממש ברור.
<תמר זנדברג:>
למה? אני מבינה שסעיף (ג) מפנה לסעיף (א).
<אלעזר כהנא:>
בהגדרת העבירה.

<היו"ר זבולון קלפה:>
סעיף (ג) מחזיר אותנו אחורה לסעיף (א) להגדרת העבירה אבל הבקשה וכל הליך הסירוב מופיע בסעיף (ג). מה שאת מבקשת מופיע בסעיף (ג) מפורט לגמרי. אם יש עוד מילה שאת רוצה להוסיף אז בבקשה, תגידי מה המילה ונדון בזה.
<תמר זנדברג:>
אפשר להוסיף רישה לסעיף שאומר: לאחר הכניסה לבית יבקש השוטר להפסיק את הרעש וסירב מי ששוהה לעשות זאת? שזן תהיה הסיפה?  
<תומר רוזנר:>
כן, אפשר להוסיף.
<תמר זנדברג:>
פשוט בבירור שהוא יצטרך לבקש ממנו שוב ואז אם הוא סירב אז להמשיך את הסעיף.
<היו"ר זבולון קלפה:>
אוקיי. הסתייגויות נוספות, הערות נוספות?
<תמר זנדברג:>
כן. אני מצטרפת לבקשה להפנות את הבקשה לבעל המקום או בעל הציוד.
<היו"ר זבולון קלפה:>
בסעיף (ג) לסייג את זה.
<תומר רוזנר:>
כן, לא "השוהה במקום".

<תמר זנדברג:>
בסעיף (א) אני מצטרפת לבקשה של חבר הכנסת דב חנין לשנות "חשד סביר" ל"חשד קרוב לודאי". אני מבינה, אדוני היועץ המשפטי, שסמכות החיפוש ירדה מההצעה?
<תומר רוזנר:>
כן, הם קיבלו את זה.

<היו"ר זבולון קלפה:>
אוקיי. חבר הכנסת דוד אזולאי איננו, חבר הכנסת חמד עמאר.

<חמד עמאר:>
אדוני היושב-ראש, לפני שהגעתי קראתי את שתי ההצעות, קראתי את ההצעה של המשרד לביטחון פנים ואמרתי: עם הצעה כזאת אני לא יכול ללכת, היא מרחיבה מדי את סמכויות השוטרים בגלל רעש. ואז קראתי את ההצעה של היועץ המשפטי שבאמת היא הצעה מאוזנת וניתן להתקדם אתה, אבל באתי לכאן ושמעתי את המשטרה שבאה ומשנה חוק שמאפשר למשטרה להיכנס לבית בגלל רעש ולא עשתה את עבודת הבית. זו דעתי. אני צריך לקבל נתונים מדויקים, נתונים שמנתחים את הדבר. אני אומר לכם, אם אני בא לשנות חוק כזה אני צריך לבוא לוועדה מוכן, אני לא יכול לבוא לוועדה ולהגיד להם: יש לי 286 אירועים ואחרי זה לרדת ל-237 אירועים ולהגיד שמתוכם הגשנו דוחות ל-7,400, 7,800, לא זוכר בדיוק, זה 2.5%. ואתם לא אומרים לנו כמה בכלל סירבו להכניס אתכם לבית, כמה לא נענו לכם ומה היתה התוצאה של אי שמיעה לשוטר. אנחנו לא קיבלנו נתונים בכלל. אני חושב שכשאתה בא לשנות חוק ובא לחוק כזה חשוב, שאני אישית – אני גר ביישוב שפרעם שהוא יישוב מעורב, שגרים בו שלוש עדות: דרוזים, נוצרים ומוסלמים, אני לא ראיתי פעם אחת ששוטר נכנס בגלל רעש. אז זה לא נוגע ל-20% מהתושבים, שם המשטרה לא אוכפת, אין, המשטרה לא מגיעה. לא מגיעה. 20% מהתושבים, לא מגיעה אליהם המשטרה.
<יואל הדר:>
או שאין רעש.

<חמד עמאר:>
יש רעש, תאמין לי, יש רעש, אבל שם יכולים לסבול אחד את שכנו, אחד סובל את השכן שלו. אם הוא יודע שיש לו מסיבה הוא יכול לסבול אותו. מה, אם לשכן שלי יש מסיבה? אצלנו הדרוזים חתונות זה משהו מצומצם, ארוחה, אין רעש, לא מרעישים, אבל יש לי שכן נוצרי שכל השבוע היתה אצלו מסיבה בגלל שהוא מחתן את הבת שלו, שמעתי את זה בכיף ואמרתי: תן לו ליהנות מהחיים, הוא מחתן את הבת שלו, גם אני צריך ליהנות אתו ולהיות שמח אתו. אז אני אומר לכם: 20% לא שותפים לנושא הזה. אז מדברים על 80% שיש להם 800 תלונות ביום שהמשטרה מטפלת, שהמשטרה מגיעה, אתם יודעים מזה 800 סיורים מגיעים לאירוע? כשהיועץ המשפטי אמר: זה נראה לי יותר מדי, אני אומר לכם: גם לי זה נראה יותר מדי. 800 אירועים ל-80% שהמשטרה מגיעה. סימן שהמשטרה מטפלת רק בנושא של הרעש אם 800 ניידות מגיעות. לכן אני חושב, ומה שאני מציע, אדוני היושב-ראש, בוא לא נדחה את הצעת החוק, שילכו המשטרה, יחזרו אלינו עם נתונים מדויקים, נתונים שיכולים לשכנע אותנו, נצביע ונקדם את החוק. 
<יואל הדר:>
אין לנו נתונים, זה לא נמצא במחשב. 

<שלמה אבוטבול:>
אין פילוח.
<היו"ר זבולון קלפה:>
חבר הכנסת עמר, יש דברים נוספים שאתה רוצה להעיר?
<חמד עמאר:>
אני מצטרף לנושא האחרון. קודם כל, נושא החיפוש ירד, זה ממש מצוין. אזהרה מוקדמת, זה גם מצוין שצריך להזהיר וזה ברור בלב החוק. בסעיף (ג) "בכל אמצעי סביר", אני רוצה להבין מה זה אמצעי סביר. צריך להבהיר מה זה אמצעי סביר או להוריד את העניין של "סביר" – "כל אמצעי דרוש לשם הפסקת הרעש".
<היו"ר זבולון קלפה:>
אז אתה חוזר להערה של חבר הכנסת חנין?
<חמד עמאר:>
בדיוק, אני אומר או להוריד את זה או לתת הסבר מה זה "סביר".
<דב חנין:>
אדוני, אני רוצה רק לומר לפרוטוקול – אדוני היועץ המשפטי?
<היו"ר זבולון קלפה:>
הוא שומע אותך תוך כדי, זה בסדר.
<דב חנין:>
אני יודע, יכולת פיצול הקשב שלו היא לא תאומן. רק למען הפרוטוקול והסדר, אני רוצה שההסתייגויות שלנו בנקודה הזאת תהיה – אנחנו מדברים על סעיף 11א1(ג) – "האמצעי שהשוטר רשאי לנקוט בו הוא אמצעי שהוא חיוני לשם הפסקת ביצוע העבירה".
<תומר רוזנר:>
את זה רשמנו.
<דב חנין:>
מאה אחוז. ואם כבר אני רק רוצה להודיע שאנחנו גם מצטרפים להסתייגויות של חבר הכנסת טופורובסקי, להסתייגויות של חבר הכנסת עמאר ולהסתייגות של חברת הכנסת זנדברג בעניין האזהרה הדו-שלבית.
<תומר רוזנר:>
מה היתה ההסתייגות של חמד עמאר?
<חמד עמאר:>
שתהיה אזהרה. זה מופיע בחוק, אני אמרתי, אם זה מופיע בחוק לא צריך להוסיף אבל אני חושב שכוועדה נצטרך לקבל את ההסתייגות שהציע חבר הכנסת חנין ונראה איך אנחנו מתקדמים.
<היו"ר זבולון קלפה:>
בסדר. חברת הכנסת רינה פרנקל, אחרונת הדוברים, ולאחר מכן הצגת היועצים המשפטים את החוק.
<רינה פרנקל:>
אני חושבת שהצעת החוק הזאת מאוד חשובה, ושמעתי מספרים, כמעט 300,000 זה מספר גבוה מאוד אפילו אם יש מעט. אני לאחרונה מקבלת גם מכתבים מהתושבים על תלונות ברעשים במקומות מגורים ולמעשה גם אני רק לאחרונה באמת נתקלתי בבעיה כזו וזו בעיה מאוד לא נעימה. אני חושבת שלגבי חיפוש, טוב שהורידו את זה. אזהרה נדרשת, ולפעמים אחרי אזהרה כבר אין רעש. אם זה חוזר אז לא חשוב כמה, לא חשוב מה המספר לדעתי, לדעתי גם אם יש אפילו מספר שהוא קטן צריך לטפל בזה וצריך שיהיו כלים למשטרה לטיפול בדבר. אני מצטרפת לכל התיקונים האלה שאמרו כאן. דבר אחרון שאני רוצה להוסיף הוא שאם למשל שום דבר לא עוזר ואחרי הפסקת חשמל או משהו כזה שוב חוזרים לזה הייתי נוקטת באמצעים כמו קנס על בעלי האירוע.
<היו"ר זבולון קלפה:>
על אף שלהערכתי הדברים האלה מופיעים בסעיפים אחרים בחוק. 
<רינה פרנקל:>
סליחה, עוד דבר. יש רעש של מוסיקה ויש זיקוקים, לא דיברו על זה, כי זיקוקים למשל בבתים שנמצאים ליד איזשהו אולם אירועים, אנשים מאוד מאוד סובלים גם מהתופעה הזו, פשוט סובלים.
<יואל הדר:>
אבל זה לא קשור לחוק הזה.

<גבריאלה פיסמן:>
יש התייחסות בחוק הקיים, בחוק למניעת מפגעים ובתקנות יש התייחסות לעניין הזה.
<היו"ר זבולון קלפה:>
ברשותכם, אנחנו רוצים להקריא.

<תומר רוזנר:>
בעקבות ההערות שהיו פה בוועדה אנחנו מציעים את השינויים הבאים, הקשיבו קשב רב.
<אלעזר כהנא:>
סליחה, מאיפה את מקריאה? איזה סעיף?
<תומר רוזנר:>
היא מקריאה נוסח חדש. מסעיף (א) במקום הרישה – לפי הצעתך שהחשד הסביר מתייחס לסיפה אז אנחנו מעבירים את היסוד הסביר לסיפה. לכן יהיה כתוב "מבצעת עבירה" ולא הרישה "היה לשוטר חשד סביר...", ובסיפה יהיה כתוב "וכי..".
<יוטל כהן:>
	(א) מתבצעת במקום מסוים, ובכלל זה במקום המשמש למגורים, עבירה של גרימת רעש לפי סעיף 11(א)(1), והיה לשוטר יסוד סביר לחשד כי המשך ביצוע העבירה גורם להפרעה ממשית לשלום הציבור, רשאי הוא להיכנס למקום כאמור בלא צו בית משפט לצורך הפסקת ביצוע העבירה, ובלבד שיש צורך שאינו סובל דיחוי בהפעלת הסמכות כאמור לצורך הפסקת העבירה, ועיכוב בהפעלת הסמכות לצורך קבלת צו בית משפט יסכל את האפשרות להפסקת העבירה באופן מידי.

	(ב) לא יפעיל שוטר את סמכותו לפי סעיף קטן (א) אלא לאחר שהזדהה לפני מי ששוהה במקום בציון שמו, כינויו הרשמי והיותו שוטר, ולא ניתנה לו רשות להיכנס למקום על אף שדרש את הפסקת ביצוע העבירה ודרישתו לא נענתה.

	(ג)
נכנס שוטר למקום, כאמור בסעיף קטן (א), ידרוש את הפסקת ביצוע העבירה, סירב מי ששוהה במקום להפסיק את ביצוע העבירה, כאמור בסעיף - - - " 


<יעל גויסקי:>
לא "מי ששוהה".
<תומר רוזנר:>
זה מה שאנחנו מציעים.

<היו"ר זבולון קלפה:>
שניה רגע.

<יוטל כהן:>
        "סרב מי ששוהה במקום להפסיק ביצוע העבירה כאמור בסעיף קטן (א), לאחר שנדרש לעשות זאת, רשאי שוטר לנקוט בכל אמצעי הדרוש לשם הפסקת ביצוע העבירה."
<היו"ר זבולון קלפה:>
המשרד לביטחון פנים? 
<דוד צור:>
אתם החמרתם פה, זו החמרה "כל אמצעי הדרוש".
<תומר רוזנר:>
"אמצעי חיוני".
<יוטל כהן:>
במקום "כל אמצעי סביר" זה יהיה "כל אמצעי חיוני".
<דוד צור:>
זה מחמיר עוד יותר, אני אומר לכם, זה מחמיר. 
<אלעזר כהנא:>
זה מחמיר, ברור שזה מחמיר. הורדתם את המילה "סביר" אתם מחמירים.
<תומר רוזנר:>
"חיוני" הם רוצים.

<דוד צור:>
בדיוק, "סביר" זו הגדרה הרבה יותר רכה, "חיוני" זה סובייקטיבי ברמות שאפילו לא השוטר הסביר יצטרך להסביר.
<אלעזר כהנא:>
זו פעם ראשונה שאני מוצא בחקיקה שמבקשים ממני בכנסת להוריד את המילה "סביר". זה לא סביר אז זה לא סביר. זה לא הגיוני, צריך להשאיר את המילה "סביר" בחוק. סליחה שאני אומר, אתם יכולים להוריד אותה, זה רק מרע את המצב במובן של סמכות יותר רחבה.
<היו"ר זבולון קלפה:>
בסדר גמור. עמדת משרד לביטחון פנים?
<תמר זנדברג:>
אדוני היושב-ראש, היועץ המשפטי יכול לחדד איפה נמצאת האזהרה שדיברנו עליה?
<תומר רוזנר:>
כן, ברישה של סעיף (ג) אנחנו מוסיפים את המילים.
<אלעזר כהנא:>
אפשר לקרוא את זה עוד פעם?
<היו"ר זבולון קלפה:>
עוד פעם לצורך הדיון, תחזרי בבקשה על סעיף (ג) לכולם רק תהיו בקשב.

<תומר רוזנר:>
מוסיפים בהתחלה את המשפט הבא.

<יוטל כהן:>
         "(ג) נכנס שוטר למקום, כאמור בסעיף קטן (א), ידרוש את הפסקת ביצוע העבירה, סירב מי ששוהה     במקום להפסיק את ביצוע העבירה, כאמור בסעיף קטן (א), לאחר שנדרש לעשות זאת, רשאי שוטר לנקוט בכל אמצעי חיוני הדרוש לשם הפסקת ביצוע העבירה".
<לילה מרגלית:>
אבל אין כאן את האזהרה לפני שהוא נכנס למקום.
<תומר רוזנר:>
זה כתוב ב-(ב).

<חמד עמאר:>
זה כתוב ב-(ב), אזהרה.
<דב חנין:>
רק למען הניסוח, "באמצעי החיוני להפסקת העבירה". הניסוח כרגע הוא מסובל מדי. "באמצעי החיוני", לא "בכל" ולא צריך גם "דרוש" אלא "באמצעי החיוני להפסקת העבירה".
<בועז טופורובסקי:>
אבל התעלמתם משני דברים: אל"ף, לא התייחסתם במקום ל"מי ששוהה במקום" ל"בעל המקום או בעל מקור הרעש". והדבר השני על כך שאי אפשר להחרים. 
<תומר רוזנר:>
זו שאלה שצריך להחליט בה. 

<היו"ר זבולון קלפה:>
לגבי תפיסת הציוד, שניה אחת נגיע לנקודה הזאת.

<דוד צור:>
בלי התייחסות להחרמה, וגם אסור להחריג את זה. אני אומר את זה, זה לא משהו שאפשר להכניס.
<תמר זנדברג:>
חבר הכנסת דב חנין, אתה מסכים אתי שאם נשאיר "חיוני" לפי הצעתך זה בעצם יענה על הצורך הזה?
<דב חנין:>
אני חושב שאם כתוב "אמצעי חיוני להפסקת העבירה" זה מאוד מאוד מגדיר ואני לא חושב - - -
<תמר זנדברג:>
אפשר ללכת לבית משפט ולהוכיח שהאמצעי חיוני.

<היו"ר זבולון קלפה:>
אז יפה, אז אם ככה אנחנו רק עם עמדת משרד לביטחון פנים ומשרד המשפטים.
<גבריאלה פיסמן:>
לעניין "האמצעי החיוני", בעיני ההגדרה הנכונה יותר והמקובלת יותר בחקיקה היא "אמצעי סביר". אני רק רוצה לציין לעניין התפיסה, התפיסה לא נמצאת בהצעה הזו, היא לא חלק מההצעה, יש סמכויות תפיסה שנובעות מהפסד"פ. בהתקיים הנסיבות שקיימות בפסד"פ ניתן לתפוס בהתקיים עבירה, זה לא קשור להצעה הזו. הסמכות לנקוט אמצעי הדרוש להפסקת העבירה היא לא סמכות תפיסה, זו הערה ראשונה. הערה השנייה היא הערת נוסח יותר, תומר, נראה לי שההצעה שלכם להתחיל את סעיף (א) ב"מתבצעת עבירה של גרימת רעש" הוא נוסח קצת בעייתי במובן הזה שבדרך כלל סמכויות מופעלות ב"התעורר חשד".
<אלעזר כהנא:>
אפשר לכתוב "נוכח", "נוכח שוטר" אולי, "נוכח שוטר כי במקום מתבצעת עבירה".
<תומר רוזנר:>
"נוכח שוטר כי מתבצעת" זה מקובל עלי, אבל חברי הכנסת צריכים להחליט.
<היו"ר זבולון קלפה:>
אנחנו מציעים לתקן בסעיף (א) בעקבות ההערה של משרד המשפטים "נוכח שוטר כי מתבצעת עבירה".
<גבריאלה פיסמן:>
לא, תומר, צריך להשאיר את החשד לביצוע העבירה.
<תומר רוזנר:>
אבל הם לא מסכימים לזה.
<דב חנין:>
החשד הוא בקומה השנייה, החשד נותר.
<גבריאלה פיסמן:>
לא, החשד בקומה השנייה הוא חשד שהוא לא מספיק.
<דב חנין:>
להפרעה לסדר וכדו'.

<גבריאלה פיסמן:>
קודם כל צריך להיות חשד לביצוע עבירה. כששוטר מגיע לאחר שהתקבלה תלונה חייב להיות - - -
<דוד צור:>
לפי זה צריך לשנות כמעט את כל החוקים.
<תומר רוזנר:>
לא צריך חשד, זו עבירה שהיא evident, לא צריך חשד. 
<גבריאלה פיסמן:>
לא מתבצעת עבירה עד שהשוטר בודק אותה. המקור לזה שהשוטר - - -
<דב חנין:>
גברתי היועצת המשפטית, את צודקת לגמרי בגישה העקרונית שלך, אנחנו, ואני חושב שגם היועץ המשפטי מבהיר את הנקודה הזו, מדברים פה על עבירה מאוד ספציפית שהיא ברורה על פניה מכיוון שיש רעש. הרי המטרה היא להפסיק את הרעש, זו עבירה שהיא evident לגמרי על פניה.
<גבריאלה פיסמן:>
כרגע המשטרה שולחת את הניידת על בסיס תלונה שהתקבלה, היא לא יודעת שמתבצעת עבירה, יש חשש.
<דב חנין:>
אבל השוטר הגיע ויש רעש, הוא נוכח באותו רגע.
<גבריאלה פיסמן:>
זה עדיין חשד לביצוע עבירה, זה עדיין מקור - - -
<דב חנין:>
מאה אחוז, אבל זה ברמה שהוא נוכח. בהיבט הזה של הרעש – הוא הרי צריך להפסיק את הרעש אז הוא נוכח שיש רעש. זה מקרה ספציפי.
<גבריאלה פיסמן:>
אז צריך שיהיה "נוכח", זה עדיף על "מתבצעת".
<תומר רוזנר:>
כן.

<היו"ר זבולון קלפה:>
מבחינת המשרד לביטחון פנים?

<יואל הדר:>
רק הנושא של "השוהה" הוא מהותי כי השוטר לא יתחיל לחפש מי הבעלים.
<ידוד צור:>
יתחילו "קופים" של "קופים", עם כל הכבוד מכירים את זה.
<אלעזר כהנא:>
אפשר עוד הערה למה שהקראתם? ברישה כתבתם: "חשד" שאומר, זה לא חשד זה חשש. אין חשד שאומר, זה חשש.  

<תומר רוזנר:>
על מה אתה מדבר?

<אלעזר כהנא:>
על שתהיה הפרעה לשלום הציבור , זה לא חשד שאומר, זה חשש.
<תומר רוזנר:>
חשש, בסדר גמור, נכון.
<גבריאלה פיסמן:>
לכן אני חושבת, תומר, שיותר נכון להשאיר את ה"חשד" ברובד הראשון. 
<היו"ר זבולון קלפה:>
המילה "חשד" לא מופיעה שם בכלל, ב-(א).

<גבריאלה פיסמן:>
אני הייתי מציעה להשאיר את החשד ברובד הראשון ולדבר על - - -

<תומר רוזנר:>
לא, היה לו יסוד סביר. לא מחקנו בחלק השני.

<אלעזר כהנא:>
אז מה כתבתם, "יסוד סביר ל-"?
<תומר רוזנר:>
"יסוד סביר להניח".
<אלעזר כהנא:>
אז תקראו את הסעיף עוד הפעם.

<תומר רוזנר:>
נקרא שוב את הסעיף.
<אלעזר כהנא:>
אמרתם את המילה חשד, תקראו עוד פעם.

<יוטל כהן:>
          "(א) נוכח שוטר כי מתבצעת במקום מסוים, ובכלל זה במקום המשמש למגורים, עבירה של גרימת רעש לפי סעיף 11(א)(1), והיה לשוטר יסוד סביר לחשש" – לחשש אתם רוצים, במקום לחשד?
<אלעזר כהנא:>
כן.

<יוטל כהן:>
         "כי המשך ביצוע העבירה גורם להפרעה ממשית לשלום הציבור, רשאי הוא להיכנס למקום כאמור בלא צו בית משפט..."

<היו"ר זבולון קלפה:>
מבחינת משרד המשפטים והמשרד לביטחון פנים?
<תמר זנדברג:>
תומר, סליחה שאני חוזרת לנקודה, אני עדיין לא הבנתי בנושא האזהרה. על פי מיטב הבנתי, תקן אותי אם אני טועה, היום המצב הוא, בלי התיקון הזה, ששוטר מגיע לבית, דופק בדלת ואם נותנים לו להיכנס מבקש להפסיק את הרעש.
<היו"ר זבולון קלפה:>
מציג את עצמו.
<תמר זנדברג:>
מציג את עצמו כמובן, לפי החוק, מזדהה וכו'. הצעת החוק הזו באה להוסיף קומה שניה, מה שנקרא, שלב שני, סיבוב שני שבו אם לא פותחים לו את הדלת מה הוא יכול לעשות.
<תומר רוזנר:>
להיכנס בכוח.

<תמר זנדברג:>
להיכנס בכוח. עלתה כאן מחברי הכנסת דרישה עוד לפני שאני העליתי את הבקשה שלי שהוא יבקש שוב, שזה נכנס לרישה של סעיף (ג), שהוא ייתן אזהרה.
<תומר רוזנר:>
אז זה ב-(ב). נקרא שוב את (ב).
<יוטל כהן:>
          "(ב) לא יפעיל שוטר את סמכותו לפי סעיף קטן (א) אלא לאחר שהזדהה לפני מי ששוהה במקום בציון שמו, כינויו הרשמי והיותו שוטר, ולא ניתנה לו רשות להיכנס למקום על אף שדרש את הפסקת ביצוע העבירה ודרישתו לא נענתה".
<היו"ר זבולון קלפה:>
האזהרה מופיעה שם בעצם.

<תומר רוזנר:>
הוא צריך להזהיר.

<עלוה קולן:>
הוא לא מזהיר, הוא רק אומר  - - -
<היו"ר זבולון קלפה:>
הוא דרש להפסיק את ביצוע העבירה.

<תמר זנדברג:>
איפה האזהרה פה?
<היו"ר זבולון קלפה:>
הרי זה שהוא דורש להפסיק את ביצוע העבירה.

<תמר זנדברג:>
אבל אפשר לכתוב בדגש שהוא יזהיר, הוא יגיד: אם לא תעשה זאת אנחנו נפעיל סמכות. זה נקרא אזהרה.

<היו"ר זבולון קלפה:>
במעט שאני ראיתי בחקיקה זה נראה לי כבר שאנחנו גולשים יותר מדי. לגבי ההסתייגויות שהיו של חברי הכנסת חנין ואחרים, מה הסטטוס שלכם, חבר הכנסת חנין?
<דב חנין:>
חלק מההסתייגויות, אדוני, התקבלו.
<היו"ר זבולון קלפה:>
יפה.

<תומר רוזנר:>
נעבור עכשיו אחד אחד.

<היו"ר זבולון קלפה:>
אתה רוצה שנעבור אחד אחד ונצביע?

<דב חנין:>
כן, בוא נראה מה נשאר.

<תומר רוזנר:>
לפני כן רק הערה קטנה שרציתי להפנות את תשומת לבכם וחשוב לי שהדברים יאמרו לפרוטוקול מצד משרד המשפטים. יש מצבים שבהם במקומות שבהם אנחנו מדברים, בתי מגורים וכו', נמצאים רק קטינים, אין מבוגרים, ואנחנו חוששים למצב שבו שוטרים יפרצו לבתים כאלה ויגרמו לבעיה כשמדובר בקטינים. אנחנו מבינים ממשרד המשפטים שיש איזה פתרון והייתי שמח שזה ייאמר לפרוטוקול.
<גבריאלה פיסמן:>
אנחנו ביקשנו את התייחסות המשטרה בעניין הזה, אנחנו סברנו שניתן מכוח הנהלים הכללים של המשטרה ביחס להתנהלות כלפי קטינים גם לתת מענה בעניין הזה.
<תומר רוזנר:>
אז בואו תציגו אותו, תציגו את המענה.

<אלעזר כהנא:>
אין מענה שהוא ספציפי לסוגיה הזו.
<(היו"ר דוד צור, 12:10)>
<היו"ר דוד צור:>
יש התייחסות מיוחדת לעניין הנוער?

<אלעזר כהנא:>
אין התייחסות ספציפית לסוגיה הזו, יש נהלים כלליים במשטרה גם באג"ם וגם באח"ם, זאת אומרת גם בהיבט המבצעי וגם בהיבט החקירתי וגם חוקית מה עושים עם זה.
<היו"ר דוד צור:>
זה אחרי שכבר נכנסו כי הרי אי אפשר יהיה לדעת לפני.
<אלעזר כהנא:>
ברור שאי אפשר לדעת לפני כן אם מדובר בקטין או לא קטין, אם יש עבירה אז יש עבירה.
<היו"ר דוד צור:>
אוקיי. תומר?
<תומר רוזנר:>
אני מאוד מוטרד מזה, אתה מהניסיון שלך תגיד לי מה אתה חושב.
<היו"ר דוד צור:>
אני מנסה גם להגיד, הרי המשטרה מתייחסת לקטינים פעם שהיא רואה שהוא קטין – יש נוהלי התייחסות לגבי קטינים – היא לא תדע טרם כניסה, היא לא תשאל אותו: האם אתה קטין, בגיר ותתשאל.  אין לה שום כלים לדעת מי עומד מאחורי הדלת.
<תומר רוזנר:>
זה ברור. ואם נפתחה הדלת ואומרים שזה קטינים?
<היו"ר דוד צור:>
אם נפתחה הדלת ומדובר בקטינים אז כל החוקים שחלים על קטינים חלים על השוטר.
<יואל הדר:>
לא הבנתי מה הבעיה של קטינים, הוא בא, מבקש ממנו להפסיק את הרעש, לא מפסיק את הרעש, מכבה את המכשיר, נכון?
<תומר רוזנר:>
אילו זה היה נגמר בזה זה בסדר, אבל אנחנו יודעים שזה לא נגמר שם.
<יואל הדר:>
אם יש אלימות של קטין אז יש התנהלות כלפי אלימות של קטינים. לגבי קטינים נתנו סמכות לשוטר לשפוך אלכוהול, שזה מגע הרבה יותר קרוב מאשר הדבר הזה של הרעש, לכן אני לא מוטרד בנושא הזה.
<דב חנין:>
אנחנו קצת מוטרדים מזה באמת.

<יואל הדר:>
זה עניין של חוק אחר.

<תמר זנדברג:>
זה גם בתוך הבית.
<יואל הדר:>
מה זה משנה? אם זה במקום ציבורי אחרי שהוא שתה אלכוהול ויש מפגש מאשר שהוא בתוך הבית וסך הכול היה רעש?
<אלעזר כהנא:>
אפשר לומר פה שלקטינים מותר לעשות רעש ושהציבור יתמודד עם זה כי זה קטינים, וזאת אמירה. 
<תמר זנדברג:>
קודם כל זה נכון, זאת אמירה נכונה מה שאתה אומר.

<אלעזר כהנא:>
לדעתי היא לא נכונה בכלל.

<תמר זנדברג:>
אסור לעשות רעש? 

<אלעזר כהנא:>
רעש שהוא עבירה על החוק.

<יואל הדר:>
רעש שהוא רעש חזק. 

<קריאה:>
מה נחשב רעש חזק? לפי איזה קריטריון זה נתפס? מה חוק?

<תמר זנדברג:>
סליחה רגע, אני עוד לא קיבלתי תשובה לשאלה שלי איך אתם יודעים שהרעש - - -
<היו"ר דוד צור:>
אני מנצל את הסמכות שלי לרעה להפסיק את הדיון, אנחנו חייבים לחתוך את הדיון הזה, עם כל הכבוד. שמענו לדעתי מכל הכיוונים.
<תמר זנדברג:>
למה?

<היו"ר דוד צור:>
כי יש עוד דיון מיד אחרי זה. אני שואל עכשיו את משרד המשפטים ואת המשרד לביטחון פנים, הוצגו פה הסתייגויות והיה פה פינג-פונג חיובי, לטעמי, כל ההסתייגויות – תכף נצביע עליהן גם, אני לא רוצה לנצל את 5 הדקות שנתנו לי להיות היושב-ראש הזמני – האם השינויים שהוצעו פה והגענו לסיכומים אתם מקובלים?
<גבריאלה פיסמן:>
הנוסח שהוצע על-ידי הייעוץ המשפטי של הוועדה הוא נוסח מקובל.
<היו"ר דוד צור:>
מקובל. זאת אומרת, אנחנו בעיקרון יכולים להצביע על ההסתייגויות כולן באחת?
<תומר רוזנר:>
יש הסתייגויות נוספות שנותרו.

<היו"ר זבולון קלפה:>
שעליהן אין הסכמה?

<תומר רוזנר:>
חלק גדול מההסתייגויות התקבלו אז אתם צריכים עכשיו להצביע רק על מה שלא.
<היו"ר דוד צור:>
בוא נשמע את ההסתייגויות שלא התקבלו. זה כבר לא השלב שאנחנו מדברים, זה השלב שאנחנו מצביעים.
<תומר רוזנר:>
יוטל תציג פה את ההסתייגות ואתם תחליטו מה אתם רוצים.
<יוטל כהן:>
בעצם ההסתייגות היחידה, תקנו אותי אם אני טועה, היא בסעיף (ג) במקום "מי ששוהה במקום" יבוא "סירב בעל המקום" או מפעיל מקור הרעש".
<יעל גויסקי:>
המחזיק.

<היו"ר דוד צור:>
האם זו הסתייגות שאתם עומדים מאחוריה?
<תמר זנדברג:>
כן.

<דב חנין:>
זו הסתייגות של חבר הכנסת טופורובסקי ואנחנו מצטרפים אליה.
<אבי פטמן:>
בעל הנכס.

<אלעזר כהנא:>
מי זה בעל הנכס? איך אתה יודע מי זה בעל הנכס?

<קריאות:>
- - -

<היו"ר דוד צור:>
רבותי, אני אוציא אתכם מהדיון הזה. אדון, נתנו בדיון הזה לדעתי אפשרות התבטאות לכל אחד ואחד, הדיון הזה נגמר, אני אוציא אתכם מהחדר, אנחנו חייבים למצות את ההליך. אנחנו נעשה הפסקה של 5 דקות לדיון לגבי ההסתייגויות ואנחנו נחזור לפה להצבעה. 5 דקות, בבקשה.
<(הישיבה נפסקה בשעה 12:14 ונתחדשה בשעה 12:23.)>
<היו"ר זבולון קלפה:>
אנחנו חוזרים להצבעה לגבי החוק למניעת מפגעים, חברת הכנסת זנדברג, ונותרו לנו פה שתי הסתייגויות.
<תומר רוזנר:>
לאחר שבעצם הוועדה קיבלה את רוב ההצעות של חברי הכנסת.
<היו"ר זבולון קלפה:>
לאחר שהוועדה דנה בו שעתיים ארוכות פחות 5 דקות, שלא כצפוי, וקיבלה את מירב ההסתייגויות וההערות שעלו מצד חברי הכנסת השונים ובהסכמה גם עם משרד המשפטים והמשרד לביטחון פנים. בעצם נותרו לנו שתי הסתייגויות ואנחנו נצביע עליהן. רק חשוב להדגיש שבמידה וההסתייגויות נופלות מוקנה הזכות להעלות את ההסתייגויות האלה במליאה.
<בועז טופורובסקי:>
מהן שתי ההסתייגויות: אחת זה "השוהה במקום" והשנייה?
<היו"ר זבולון קלפה:>
ההסתייגויות הראשונה זו ההסתייגויות של חברת הכנסת תמר זנדברג לגבי אופן מדידת הרעש, וההסתייגות השנייה היא לגבי סעיף (ג) "סירב מי ששוהה במקום" היתה בקשה של חבר הכנסת בועז טופורובסקי ואחרים שהצטרפו אליו לצמצם את העניין ולהגדיר או "בעל המקום או בעל מקור הרעש".

<תמר זנדברג:>
אני רק רוצה לציין לפרוטוקול ששתי ההסתייגות שאני הגשתי הן בשם קבוצת מרצ.

<בועז טופורובסקי:>
רק אני רוצה להסביר משהו לפרוטוקול ברשותך כי הולך להיות כאן משהו מוזר. קודם כל, הבנתי שלגבי ההחרמה, וזה גם נאמר לפרוטוקול, לא יהיה ניתן להחרים לפי החוק הזה.
<תומר רוזנר:>
לא, זה לא מה שהם אומרים.

<יואל הדר:>
לא לפי החוק הזה.
<בועז טופורובסקי:>
להניח את דעתי אמרתם - - -
<יואל הדר:>
לא לפי החוק הזה.

<תומר רוזנר:>
זה לא מה שהם אמרו.

<תמר זנדברג:>
רק לדייק, חבר הכנסת טופורובסקי, קיימנו על זה דיון וזה לא שלא יהיה ניתן להחרים אבל דאגנו שהאמצעי להפסקת מקור הרעש יהיה רק האמצעי החיוני להפסקת מקור הרעש ולכן ניתן יהיה לטעון – נכון, אדוני היועץ המשפטי, שאמרנו שהאמצעי יהיה אמצעי חיוני להפסקת מקור הרעש?
<תומר רוזנר:>
עדיין אומרים נציגי הממשלה, וזה צריך להיות על השולחן וברור, יש סמכות כללית למשטרה לתפוס חפצים המשמשים לביצוע העבירה ולכן ייתכן מאוד שבמצב הזה הם יוכלו לתפוס את החפצים ששימשו לביצוע העבירה.
<גבריאלה פיסמן:>
זה לא מכוח החוק הזה.

<תומר רוזנר:>
לא מכוח החוק הזה אלא מכוח הסמכות הכללית הנתונה להם.
<עלוה קולן:>
כן, אבל החוק הזה מאפשר להם להיכנס, מה שהם לא יוכלו לעשות קודם.
<תומר רוזנר:>
הסמכות נותרת בעינה. 
<בועז טופורובסקי:>
לגבי ההסתייגות שלי ל"מי ששוהה במקום", אני מבין שאנחנו צריכים להצביע נגד כדי שכל החוק עם כל התיקונים יעבור.
<היו"ר זבולון קלפה:>
ואז ממילא במליאה זה ידון.

<בועז טופורובסקי:>
ובמליאה, ועד המליאה אנחנו ננסה לשנות את רוע הגזירה. אז היה חשוב לי להגיד.
<היו"ר זבולון קלפה:>
אוקיי. חבר הכנסת אזולאי, רצית להוסיף משהו לפני שניגשים להצבעות?

<דוד אזולאי:>
כן, אני פשוט מתנצל, נאלצתי לצאת לוועדה אחרת כדי להצביע על איזה חוק.
<בועז טופורובסקי:>
אז מההתחלה.

<היו"ר זבולון קלפה:>
ממש לא מההתחלה, חבר הכנסת טופורובסקי.

<דוד אזולאי:>
קודם כל, שאלה אפיקורסית, אני חושב שהחוק הזה לצערי הרב הוא מיותר. פה בזמנו דנו בהצעת חוק של המשרד להגנת הסביבה ושם חלק גדול מהנושאים המופיעים פה מופיעים באותה הצעת חוק של המשרד להגנת הסביבה, אבל יש פה משפטנים, מי אני שאגיד להם את הדברים, אבל אני מפנה את תשומת לבכם.
<היו"ר זבולון קלפה:>
אבל, עם כל הכבוד, אותו חוק לא מקנה סמכויות לשוטרים כדי לבצע את מה שהחוק הזה מאפשר.
<דוד אזולאי:>
אתה רוצה שאני אענה לך מה שהם עונים? בוא נוסיף את זה לאותה חקיקה. בוא לא ניכנס לזה עכשיו, זה לא המקום, זה לא הזמן, אבל אפשר לפתור את זה באותו החוק.
<היו"ר זבולון קלפה:>
הערה שניה?

<דוד אזולאי:>
ישנם מקומות שמקיימים אירועים באישור המשטרה, לדוגמה הכנסת ספר תורה. מי שרוצה להעביר ספר תורה ברחוב צריך לקבל אישור של המשטרה. אני מבקש שאם קיבלו רשות מהמשטרה – המשטרה מגבילה במקום, בזמן, בשעות – אז שהחוק הזה לא יחול עליהם.
<תומר רוזנר:>
אי אפשר, המשטרה לא יכולה להתיר עליו לעבור על החוק.
<היו"ר זבולון קלפה:>
זהו, מן הסתם המשטרה נותנת אישור בכפוף לחוק, היא לא נותנת אישורים הרי מעבר לו. חבר הכנסת אזולאי, כשהמשטרה מן הסתם נותנת אישור היא נותנת אישור בכפוף לחוק, לנהלים, לכללים.
<תמר זנדברג:>
יש לי שאלה, כשניתן אישור משטרה לאירוע המוני במרחב הציבורי היא יכולה להתיר בניגוד לחוק הזה, למניעת מפגעים?
<דוד אזולאי:>
אבל אתה יודע, אחר כך בא השכן וטוען שזה מפריע לו כי הוא עשה את הכנסת ספר התורה לא בבית הכנסת אלא בבית ואז אנחנו מגיעים בעצם לאותו החוק. לכן אני מציע להוסיף: כאשר האירוע ניתן באישור המשטרה החוק הזה לא יחול עליו.
<היו"ר זבולון קלפה:>
אבל אני מסביר לך עוד פעם, זה לא ייתכן, זה תתרי דסתרי, זה לא עובד ביחד. 

<דוד אזולאי:>
סליחה, זה אירוע בבית מגורים. שאלו פה אם זה אירוע בבית מגורים, אני אומר לך שכן.
<דוד צור:>
בתנאי הרישיון המשטרה מתנה את זה שזה לא יעבור על החוק, המשטרה לא תיקח צ'אנס שאיכשהו זה יהיה עבירה על החוק.
<היו"ר זבולון קלפה:>
זה מה שניסינו להבהיר מקודם.

<שלמה אבוטבול:>
האישור הוא רק לתהלוכה עצמה.
<יואל הדר:>
לא למגורים, לא לבית. האישור לא ניתן לבית פרטי, ניתן לתהלוכה. 
<דוד אזולאי:>
יש לי שתי הסתייגויות. אני מבקש גם להעמיד את ההסתייגות שלי להצבעה, אם קיבל רשות מהמשטרה אז החוק הזה לא יחול עליו והמשטרה תגיד לו מה לעשות.
<תומר רוזנר:>
קיבל רשות למה?

<היו"ר זבולון קלפה:>
לקיים אירוע.

<דוד אזולאי:>
יש פה עוד סעיף אחד שאני רוצה להוסיף וזה רעש מרשות ציבורית. לא ראיתי שמוזכר מה קורה כאשר הרשות המקומית היא הגורם להפרעה. אני מבקש, גם אם רשות ציבורית גורמת לאותה הפרעה, שגם נגדה יהיה אפשר לנקוט באמצעים בדיוק כמו כל אזרח.
<היו"ר זבולון קלפה:>
אוקיי. אין אף אחד מעל החוק, גם לא המחוקק וגם לא רשות.
<תומר רוזנר:>
לא, השאלה היא: החוק הזה חל על המדינה?
<יואל הדר:>
כן, אין הסתייגות.

<תומר רוזנר:>
לא הסתייגות, יש הוראה שזה חל על המדינה?

<תמר לברטי:>
כן, הוא חל, יש הוראות.

<גבריאלה פיסמן:>
כן, החוק למניעת מפגעים הוא חלק מחוק הגנת הסביבה, הוא אחד מהחוקים המנויים בתוספת.
<תמר לברטי:>
חוק זה יחול על המדינה אולם יש הוראות.

<תומר רוזנר:>
לא, אנחנו מדברים על החוק הזה עכשיו, חוק להגנת הסביבה.

<גבריאלה פיסמן:>
הוא מוזכר בתוספת שם, הוא חל על המדינה בכפוף להגבלות.

<תומר רוזנר:>
בסדר.

<דוד אזולאי:>
הסתייגות השלישית היא סעיף (ג) "סירב מי ששוהה במקום להפסיק", אני מבקש אם סירב "בעל המקום".
<היו"ר זבולון קלפה:>
זה כבר העלה חבר הכנסת טופורובסקי, דיברנו על זה כבר. 

<דוד אזולאי:>
אני מבקש להצטרף להסתייגות הזאת. יש הסתייגות נוספת של חבר הכנסת דב חנין ששמעתי אותה קודם לפני שיצאתי וזה "בכל אמצעי סביר".

<היו"ר זבולון קלפה:>
חבר הכנסת אזולאי, סליחה, די, זה כבר עלה, תיקנו בגוף החוק.
<דוד אזולאי:>
אני לא רוצה להצביע על זה, אני מבקש להצטרף להסתייגות.

<היו"ר זבולון קלפה:>
אבל אין כבר, ההסתייגות הזו התקבלה, זה כבר לא קיים.

<דוד אזולאי:>
אם התקבלה תודה רבה. 

<היו"ר זבולון קלפה:>
אז אנחנו מצביעים, אנחנו עוברים להצבעה לגבי ההסתייגויות, ברשותכם. ההסתייגות הראשונה היא הסתייגות של חברת הכנסת תמר זנדברג, לאחר סעיף (ב) ביקשה להוסיף את המילים?
<תמר זנדברג:>
אחרי המילים "לא יפעיל שוטר את סמכותו" להוסיף: "אלא לאחר בדיקת מדד הרעש".
<היו"ר זבולון קלפה:>
מי בעד ה ההסתייגויות של חברת הכנסת תמר זנדברג שירים את ידו. מי נגד? 
הצבעה

בעד – 1
נגד – 4 

ההסתייגויות של חברת הכנסת תמר זנדברג לא נתקבלה.
<היו"ר זבולון קלפה:>
ההסתייגות נפלה. ההסתייגויות של חבר הכנסת טופורובסקי ואחרים לגבי סעיף (ג) "סירב מי ששוהה במקום".

<תומר רוזנר:>
במקום "מי ששוהה" הוא רוצה "בעל המקום או מפעיל מקור הרעש".

<היו"ר זבולון קלפה:>
מי בעד ההסתייגויות של חבר הכנסת טופורובסקי שירים את ידו, מי נגד?
הצבעה
בעד –2 
נגד – 3
ההסתייגויות של חבר הכנסת בועז טופורובסקי לא נתקבלה.

<היו"ר זבולון קלפה:>
ההסתייגות נפלה.

<דוד אזולאי:>
טופורובסקי, אתה מתנגד להצעה שלך?
<היו"ר זבולון קלפה:>
הוא לא התנגד.
<בועז טופורובסקי:>
אמרתי, אתה לא מקשיב למה שאמרתי.
<תמר זנדברג:>
רגע, לי גם היתה הסתייגות לגבי המפעיל ואני רוצה לחדד שיהיה כתוב "בעל מקור הרעש".

<תומר רוזנר:>
זו הסתייגות אחרת אז צריך להצביע עליה. היא רוצה שיהיה כתוב במקום "מפעיל" "בעל מקור הרעש".

<תומר רוזנר:>
"בעל המקום או בעל מקור הרעש".
<תומר רוזנר:>
זאת הסתייגות נוספת, צריך להצביע.
<דוד אזולאי:>
"בעל המקום".
<היו"ר זבולון קלפה:>
חברת הכנסת זנדברג מוסיפה הסתייגות לסעיף (ג), במקום "סירב מי ששוהה במקום" "סירב בעל המקום או בעל מקור הרעש". מי בעד ההסתייגויות של חברת הכנסת תמר זנדברג שירים את ידו. מי נגד? 
<דוד אזולאי:>
אני מצטרף להסתייגות הזאת.
הצבעה
בעד –2 
נגד – 4
ההסתייגויות של חברת הכנסת תמר זנדברג לא נתקבלה.

<היו"ר זבולון קלפה:>
ההסתייגות נפלה. לגבי ההסתייגויות של חבר הכנסת דוד אזולאי, הסתייגות הראשונה שלך היתה להוציא מקרים שבהם המשטרה התירה את האירוע. מי בעד ההסתייגויות של חבר הכנסת דוד אזולאי שירים את ידו, מי נגד?
הצבעה
בעד –1
נגד – 5
ההסתייגויות של חבר הכנסת דוד אזולאי לא נתקבלה.

<היו"ר זבולון קלפה:>
ההסתייגות נפלה. הסתייגויות נוספת של חבר הכנסת אזולאי היתה לגבי שהחוק הזה חל גם על רשויות המדינה. מי בעד?
<דוד צור:>
אין אזכור לזה, זה ממילא.
<דוד אזולאי:>
זו הרחבה, אבל אני התכוונתי בעיקר לרשויות המקומיות.

<תומר רוזנר:>
על הרשויות המקומיות זה חל באופן אוטומטי.

<דוד צור:>
אם אין אזכור לזה ממילא זה חל.

<היו"ר זבולון קלפה:>
מי בעד ההסתייגויות של חבר הכנסת דוד אזולאי שירים את ידו, מי נגד?
הצבעה
בעד –1 
נגד – 5
ההסתייגויות של חבר הכנסת דוד אזולאי לא נתקבלה.
<היו"ר זבולון קלפה:>
אנחנו עוברים כרגע להצבעה על החוק לאחר התיקונים, החוק למניעת מפגעים (תיקון מס' 8) (סמכות כניסה למקום ועריכת חיפוש לצורך הפסקת הרעש), התשע"ג-2013, לאחר תיקונים שהתקבלו פה בוועדה בעקבות הדיון הארוך בהסכמת משרד המשפטים והמשרד לביטחון פנים, מי שבעד החוק כפי שהוצג פה בוועדה שירים את ידו, מי נגד?
הצבעה
בעד –5
נגד – 1
הצעת החוק נתקבלה.
<היו"ר זבולון קלפה:>
אני קובע שהחוק עבר לכנסת לקריאה שניה ושלישית. תודה רבה, הישיבה נעולה.
<הישיבה ננעלה בשעה 12:35.>
